text:
LIS VORIS…
Sul vieri di lune
• Si sblancjin lis ortaiis che ur covente, i lidrics in particolâr.
• Si lavorin lis jechis libaris, se il teren nol è glaçât.
• Si procêt ae sfuarçadure de cicorie belghe, dal lidric ros e dal Rose di Gurize.
Sul zovin di lune
• Si racuein lis vermenis des plantis oficinâls.
Te cantine:
tes zornadis soregladis e cence aiar di vieri di lune, si stravase il vin par eliminâ i sediments. Dilunc dai stravâs si pues imbutiliâ un pôc di vin gnûf par cerçâlu cui amîs.
Se o vês une buine cantine di conservazion, o podarês mangjâ i piruçs, i miluçs, i kiwis, lis patatis, lis carotis, lis cevolis, l’ai, i fasûi (secs), il selino rave, lis jerbis ravis rossis e lis cocis conservadis. E, nancje discori, la broade.
… E CHEL DI METI TAL SAC
Si cjapin sù:
jerbe rave, cardi, cauliflôr, verze brocul, verze, caulirave, verzutis di Brussel, verze capûs, cicorie, indivie, ulivis, puar, lidrics (ancje il lidric cul poc, il Canarin e il Rose di Gurize), rati, spinaze.
jerbe rave
cardi
auliflôr
verze brocul
verze
caulirave
verzutis di Brussel
verze capûs
cicorie
indivie
ulivis
puar
lidrics
(ancje il lidric cul poc
il Canarin e il Rose di Gurize)
rati
spinaze
✒ Adriano Del Fabro
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


c: text/html

text:
A 25 agns de publicazion de edizion in vot volums e a 20 de jessude intun unic, e à viodût la lûs la gnove edizion da “La Bibie” in lenghe furlane, rinovade inte vieste grafiche e intal formât e riviodude inte grafie de lenghe furlane daûr des normis uficializadis de leç regjonâl 29 dal 2007. La gnove edizion e ven incuintri aes tantis domandis di chescj agns, dopo che la precedente e jere aromai esauride.
A curâ l’adatament de grafie al è stât pre Roman Michelot di Glesie Furlane, cu la consulence di pre Loris Della Pietra, diretôr dal Ufici liturgjic diocesan, e di Gabriele Zanello, docent di Lenghe e Leterature furlane de Universitât dal Friûl.
La riproduzion dai mosaics de Basiliche di Aquilee cu lis storiis di Jone su la custodie dal volum e je stade sielte dal editôr, l’Istitût Pio Paschini pe storie de Glesie in Friûl, par visâsi di cualis che a son lis origjins dal cristianisim in tiere furlane e une des componentis fondamentâls di une identitât che no vûl jessi esclusive, ma vierte viers di ducj.
Cun cheste gnove edizion, si à volût ancje memoreâ doi oms di Glesie e di culture – pre Checo Placerean (1920-1986) e pre Antoni Beline (1941-2007) – che, in prime persone e cul jutori di altris di lôr, a àn sfadiât une vore par rivâ ae version integrâl de Bibie par furlan, che e fo aprovade cul decret de Conference episcopâl taliane.
Ae presentazion de gnove Bibie, il prin di Fevrâr inte sale Paolino di Aquilee a Udin, il gardenâl Gualtiero Bassetti, president de Cei, si è cjapât l’impegn di dâ cors ae aprovazion dal Messâl in lenghe furlane che al è pront di agns, ma ancjemò nol à vût l’imprimatur dal Vatican. Intai lôr salûts, sedi il vicepresident de Regjon Riccardo Riccardi che il sindic di Udin Pietro Fontanini a vevin solecitât in merit il president de Cei, che al à rispuindût: «E je une robe dovude, ma prime si varà di lâ indevant cu la riforme di chel talian». Vignarà ben chel moment, ma cuissà cuant. ❚
par cure de redazion
Bibie: Riviodudis la grafie de lenghe, la vieste grafiche e il formât............
A 25 agns de publicazion de edizion in vot volums e a 20 de jessude intun unic, e à viodût la lûs la gnove edizion da “La Bibie” in lenghe furlane, rinovade inte vieste grafiche e intal formât e riviodude inte grafie de lenghe furlane daûr des normis uficializadis de leç regjonâl 29 dal 2007. La gnove edizion e ven incuintri aes tantis domandis di chescj agns, dopo che la precedente e jere aromai esauride.

robotstxt: allowed

filter: keep


text:
La ostarie di Tabine e je clipe di fûc di lens, che al sclopete dentri dal grant fogolâr. Une flame che e scjalde e che e suie: «Disastri di une ploiate dal boie cjan, maladete che no mole di une setemane! Une aghe scure di muse come il cîl parsore de Patrie!».
Vigji dal Griso, l’ostîr, al smôf la cinise par fâ respirâ lis boris, e une businade di faliscjis e svole sù pe nape. Po dopo, al spine une boce di neri e par un moment al somee che une bugade di Vierte si sparnici dulinvie par dute la stanzie. Inte cusine fumigante di vapôrs, la parone e sta pocant une polente di sarasin: dut al nûl di len e di bon, e par un moment a ducj ur pâr di podê dismenteâ la vôs de vuere che e burle cun magon di canon za di cualchi timp, insanganant lis campagnis dal Friûl al ritmi di tambûr francês o todesc. Tane di cuintribandîrs e di piratis di flum, ripâr di bandîts e di brigants, cheste e je la Tabine: une ostarie tirade sù cui clapons dal Tiliment, su la sô strente plui fuarte sot di Vençon.
Di secui, par chi a passin la aghe oms e nemâi, blavis e lens, sâl e tabac: di une rive fin a di chê altre, midiant dal servizi di çatârs che cu lis barcjis a coleghin Ruvigne a Pinçan. Ma un Avrîl tant crudêl no si visavisal a memorie di vieli. Bisugne jessi studiâts e meti il nâs tai libris dai predis par cjatâ fûr une altre anade tant che cheste: il 1596, e po dopo il 1692. E cumò e je vignude jù tante di chê aghe che al volarès Noè a dreçâ il tamon dal barcjon, no chel puar di Delchi, çatâr fi di çatârs e nevôt di çatârs. Par tant che un Sant Cristoful come lui al somearès jessi nassût par un mistîr dal gjenar: doi metris di altece par un cuintâl di muscui e di vuessam. “Ven chi po Delchi, continus ce dal diaul che al busine mai li difûr! Ce gnovis corino di rive jù di Sant Denêl?”.
I cuatri matarans sentâts sul su la bancje dal fogolâr Delchi ju cognòs, e cetant ben: Sivilot al fâs il pizighet.
Une setemane fa al à metût sot sîs soldâts di Napoleon, inneâts te plene dal flum. E il plevan di Pinçan al à tirade sù une barufe apostoliche romane cun chel di Ruvigne: ognidun di lôr al svindicave il dirit di sepulture tal cimitieri de sô plêf. La int e conte che adiriture si son pocâts a colp di crôs. E che plui di cualchi Crist al è vignût jù dal cîl par cuinçâ lis jaculatoriis. Il zago di Sant Pieri a ‘nd à cjapadis tantis che ae fin al à scugnût lâ a fâsi viodi intal ospitâl di Sant Antoni, resurît a fuarce di sgnape e rosaris.
Chel altri bulo che al scjalde i vues dongje dal fûc, al è Pieri Montagnan, il mulinâr di Muris: om che al fâs e che al tâs, come di antighe tradizion di chestis bandis.Il tierç, chel che al segne cul zes i ponts de more su la piere dal fogolâr, sec e scridelît tant che une gjambate di sorc, lu clamin Bocje, e nissun al à mai savût il so vêr non: pastôr di pioris su la vie dal Arzin par cont di cualchi famee de zone, al puarte ogni an lis bestiis su pal troi de Cjargne, fintremai a Denemonç, in Primevere, e jù su lis comugnis di Maran in Autun. Di Invier, al fâs il bintar in Galizie, vendint di cuintribant tabac e altri; di Istât, al spint te ostarie e cu lis putanis ducj i carantans che al à vuadagnât.
Il cuart al è Vigjii Lofio, sotan e famei dai siôrs di Darcjan. «Une storie strambe us conti, se o vês voie di scoltâle. Mai tocjade prime! O ai a pene puartât di là de aghe il gjenerâl dai rus. Lui e i siei soldâts. Une mandrie di salvadis, che il diaul ju puarti. Al è dut il dì che o fâs sù e jù pe Tabine. E cun di plui, si previôt ancjemò ploie, e chel mat al veve propit il morbin di fâ la cjace a Napoleon, cence pierdi timp, vie pe Italie».
Delchi si svicine al fûc par suiâsi almancul un pôc, e al pare jù un flât di neri a gargat sut. «Ce robe? Cui varessistu mai puartât di là de aghe? Chel che i disin Suvorov? Sêstu sigûr di ce che tu nus contis?» Al è il mulinâr a fevelâ, tirant i voi fûr dal cjâf tant che un caiat rimpinât suntune fuee di lidric. «Propite chel. Cui siei vincjesîs cjavai di scorte e siet mil cosacs! Mi pareve che a vessin un tic di premure». La briade e sclope intune ridade fuarte che e jemple di lûs, dome par un moment, dute la ostarie. «Al pâr che al vedi pôre, il gjenerâl, di restâ par di ca de rive, blocât de plene. Bulo al è bulo: al à la fame di no vê pierdude mai nancje une bataie». Cussì al conte l’ostîr, jemplant un altri zîr. «Vie pes culinis però i siei cosacs a àn fat il fisc: robant, secuestrant, mangjant dut ce che si podeve gafâ. E cjocs come pedoi a àn fate la fieste a plui di cualchi fantacine». Al zonte il pizighet, cjalant in muse i siei amigos: «Se us nas un frut che al fevele rus, o savarês parcè po, coparis!». Di lontan, il cîl al bruntule cu la vôs dal ton, che si confont cun chê dal tambûr e de bombarde.
Pre Toni, intal libri de Plêf di Sant Pieri, al note: «Anno domini 1799, dies 11 Aprilis. A fame peste et bello libera nos domine».
______________________________________________
Il 1799 in Friûl: Udin fiscade dai cosacs
Ai 11 di Avrîl dal 1799, siet mil soldâts rus ai ordins dal gjenerâl zarist Aleksandr Vasil’evič Suvorov a jentravin a Sant Denêl. A vignivin jù di Pontebe passant par Resiute, Vencon e Osôf, corint daûr ai soldâts di Napoleon che dome doi agns prime, tal 1797, cul tratât di Cjampfuarmit al regalave la Patrie dal Friûl ae Austrie. Dut al sucêt di corse, che la pôre di jessi blocâts de plene dal Tiliment e met fûc ae armade dal Zar: l’imperatîf al è chel di passâ di là de aghe prime che lis cundizions di une aluvion aromai prossime a impedissin ai soldâts di lâ indenant cul inseguiment. Suvorov, secont lis cronichis dal timp, al salude i siei oms dal barcon di un palaç inte place di Sant Denêl, e po dopo al passe il flum a Pinçan. Ma 1500 cosacs a restin blocâts, e si movin fin a Udin, là che a ocupin lis cjasis de int e si fermin fin ae buinore dai 23 di chel mês, consumant une cuantitât spropositade di ûfs, poleçs, pes, vin e sgnape, prime di bandonâ une citât sfinide par zontâsi al rest dal esercit e fâ la cjace ai Francês.
______________________________________________
Il 1799 in Europe: un tiremole
La fin dal ‘700 e rapresente pe Europe un passaç cetant delicât che si podarès sintetizâlu intun tiremole continui, là che la bandiere francese e ven picjade par jessi deponude e tornade a picjâ plui voltis insom i pâi tant che su la bocje dai sorestants. La int, massime intes campagnis, e patìs la cundizion piês, sdrumade de vuere e de cjaristie. Il sintiment libertari iluministic al lasse spazi a une disilusion gjenerâl che e cjape la forme di une sensibilitât gnove, là che la potence dal cûr e ven preseade plui che no la fredece de reson. Si discuvierç il significât di “popul” e di “identitât”, masse spes glotût par interès di chei stâts nazionâi che a sacrificaran vulintîr, di li a pôc, la vôs di ogni realtât minoritarie a bon pro de invenzion di un sburt risorzimentâl, tant in Gjermanie che in Polonie, tai Balcans e in Italie. E intant che la gnove sensibilitât romantiche e cjantave la autodeterminazion dai popui, i popui a vignivin scjafoiâts in tal non de reson dal stât.
✒ Agnul Floramo
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
Daspò dal grant scjas dal Schisme di Ocident, vierzût tal an dal Signôr 1377, la Glesie si cjatà dividude sot la vuide di doi papis (us ricuardial alc?), un cuintri di chel altri armât. Un a Rome e il so aversari in Avignon. Disputis, scomunichis, visions di une fin dal mont inevitabile, a son il risultât di tante miserie. Tal 1409, finalmentri a Pise si cîr di risolvi la cuistion. Lis delegazions dai doi papis, Gregori XII e Benedet XIII si cjatin cun ducj i plui bogns proposits. Ma i predis a barufin, al ven fûr un ribalton trement, e invezit di sielzi dome che un pastôr de glesie universâl, a ’nt cjatin fûr un tierç, Sandri V, che al mûr cuasi subit, seguît di Zuan XXIII: cussì la situazion si compliche ancjemò di plui, bielzà intorteade che e jere. Gregori XII, stuf di tantis fufignis, al decît di puartâ il Concili a Cividât. E no lu fâs a câs, parcè che al è leât culturalmentri ae glesie di Aquilee. Ma la dì di vierzidure, ai sîs di Jugn dal 1409, Corpus Domini, a saran pardabon pôcs i predis e i prelâts presints. Lu vevin volût boicotâ. Forsit la vision di Gregori e jere masse eretiche, par chei timps. Forsit al veve pal cjâf alc di gnûf, o magari ancje di antîc, salacor peât ae tradizion di Acuilee, come che cualchi studiôs al sta cirint di dimostrâ. Insome, lu fischin. E al scuen scjampâ di scuindon: si imbarcje a Tisane travistît di diacun, par no jessi copât. E di fat, il so segretari, che invezit al jere travistît di Pape, al cjape un frac di pachis e al ven butât cuasi muart in mâr. Di Tisane, Gregori al va jù fin a Lignan, e di li in Dalmazie, par rinunziâ ae fin al titul di Pape, in Pulie, e murî l’an dopo. La crisi e restarà vierte fintremai al 1417, cuant che tal Concili di Costance al tornarà a jessi un sôl pape, chel di Rome, cul non di Martin V.
***
Cemût che e podeve lâ
Papis e cuintripapis, arcidiaui, striaments, visions. Fraris che a predicjin la Apocalìs. Manuscrits che a piturin pardut la vignude dal Anticrist. Cussì, Gregori XII al veve decidût che la Glesie e varès vût di cambiâ ande. O Rome o Avignon, nol cambiave propite nuie: predis mangjons, ignorants, beçons spindûts dibant par sglonfâ un lustri fat di bufulis e di nuie, mentri che la puare int e murive di fam. Il Vanzeli al veve une altre idee. Duncje, il ribalton dal Schisme al podeve ancje trasformâsi intune benedizion. Une grande oportunitât par pensâle diferente, la Glesie di Crist. Plui dongje a ce che e jere tal so nassi. Puare, vivificade di une dotrine savinte e condividude. E Cividât e podeve jessi il lûc ideâl par convinci ducj che une gnove ete e jere pronte par vierzisi al mont. Gregori, di fat, al saveve masse ben che Cividât e jere une realtât cosmopolite – un miscliç di latins, gjermanics, sclâfs e furlans, cuntune grande comunitât ebraiche -, candidade dal Patriarcje Bertrant a vê une sô Universitât za dal 1350. Visionari, al crodeve plui tai valôrs de culture e de sapience che tal dogme di une Glesie vecje e masse atente a scombati pai siei privileçs plui che a stâi daûr ae sô mission. Gregori – al secul Agnul Correr – al è nassût a Vignesie ma al à un grum di leams cul patriarcjât di Acuilee, là che jenfri i siei munistîrs al à passât tant timp a studiâ e a formâsi: ambassadôr pontificâl in Istrie e in Dalmazie tal 1387, patriarcje di Costantinopoli dal 1390 e tal 1405, adiriture cardinâl di Sant Marc e duncje fuart di un leam cu la Glesie de Patrie, ven a stâi par vie dal so stes fondadôr! Partît di Cividât tal 1409, al varès vût di jessi come tornâ a fondâ la Glesie, scomençant propit di Acuilee. Al è clâr che al saveve che a plui di cualchidun la idee no i sarès plasude. Vignesie e sperave za di tant timp di smorseâ la Patrie, e Rome e veve simpri viodûts i patriarcjins tant che une clebe di eretics stramps, ruspiôs, di tignî sot voli. Ma Gregori al veve fat un sium, cualchi gnot prime. Une vision, e nol rivave ancjemò a decifrâle. Ma al saveve che alc e voleve ben dî. Une cjarte vincente, tignude platade in tancj agns di peregrinazions pai trois di une Europe che no jere ni sot di Rome ni sot di Avignon. E in chê vision a son i mosaics de grande basiliche che a balin intune zirandule sflandorose ducj intor dal simbul antîc di Jone. Il Correr al jentre in Citât cuntune grande procession, propit la dì de Pasche Rosse (Pentecoste): ai delegâts ur ven ufiert un gustâ mai viodût prime, là che dute la popolazion e je invidade a stâ insiemi e a fâ fieste: 72 puartadis, cun tant di gubane (nomenade pe prime volte tai documents) e vin blanc fresc e profumât di rosis, de Badie di Rosacis. “Ecclesia e vûl dî comunitât, fradis miei!”, al pontifiche chel Pape stramp, cuntune lungje barbate blancje e i cjavei disordenâts, sbarlufîts de buere che e tire jù fuarte dai canalons dal Nadison, che tu lu varessis dit Ermacure in persone, se no adiriture Marc, il taumaturc. “E alore, gjoldìn insiemi. Se Rome e Avignon no vuelin metisi dacuardi, alore jo us propon di pensâle stuarte, cjalant a Orient, come che a àn simpri fat i vuestris vons, dai timps di Alessandrie incà. E cussì, us dîs che vuê, zornade di Pasche Rosse, anno Domini 1409, e nas une Glesie gnove, che però e savarà di antîc. Si le clamarà Glesie Furlane, e sarà sûr di chê di Alessandrie e di Costantinopoli, di Kiev e di Atene, di Belgrât e di Odesse. E che nissun om al olsi rompi ce che Diu al à metût adun!”. Al bêf il bon vin, il vecjo pape cu la barbe blancje. Santificât di une promesse. E al torne a pensâ a chê vision de gnot prime. Sigûr i nons di Jone, di Erma, dal Pastôr e dal vescul Teodorì i son clârs, al cognòs il lôr significât. Ju à studiâts. Ma ce varano mai volût significâ chei altris spirts che inte gnot i suelavin intor? Cui jerino mai chei Bellina, chei Placereani, chei Marchets? Siums di une epoche lontanissime e za stade, o di une lontane compagne, ma ancjemò di vignî? ❚
Angelo Floramo
SIUMS DI STORIE. Glesie Furlane, anno Domini 1409............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…


text:
Lets in Ostarie:
DISVUEDANT IL SCANSEL
di Checo Tam
Ce libri isal?
Un dai libris de golaine La Comugne, de Kappa vu, di 180 pagjinis, cuntun 20 contis curtis e la postfazion di Pauli Cantarut.
Cui isal l’autôr?
Il nestri famei Checo Tam, che si lu pues scoltâ su radio onde furlane aes 9 ogni sabide di sere e che di lui si pues lei une vorone di contis su cheste ostarie. Finalist plui voltis al San Simon, che al à ancje vinçût. Al à scrit un vore di contis ancje pe comugne, radiodramas e dispes lu cjatais a lei inta lis scorsenadis dal OStîr.
Ce isal dentri, di precîs?
Lis contis cjatadis intun cjast, intun vecjo scrin sierât a clâf. Scritis di un barbe za muart di tancj agns, lis storis a contins di altris Univiers e de nestre vite, a contin dal mont di cumò, dispès dant un judizi no masse biel. Si cjacare dal Friûl, ma ancje di aliens, di musiche dark, di paisans, di fantasy e di cuissà ce altris robis che al è dificil visâsi dutis.
A cui puedial plasê?
A chei che a cognossin il Checo e a ur plasin lis sos contis, a chei che i plasin contis che a misturin robis di fantasience cun ricuarts, un stîl origjinâl di scrivi che dispès al cjacare dret al letôr.
E se o ai voie di cjoilu?
Il canâl uficiâl al è il sît de Kappa vu, dulà che o podês comprâlu daurman, ma si pues ancje lâ a cirîlu intes libreriis che a tegni robe furlane, a Udin, o di sigure cualchi copie si cjate li di Onde Furlane. Podopo, si pues scrivi ancje drets al autôr, chi a Contecurte, e lu mandìn a puartâlu a man.


text:
Il Parlament European al à vût in regâl la donazion di une des 13 riproduzions realizadis a man dal Scriptorium Foroiuliense di San Denêl dal “Dante Vuarnerian”, il preseât manoscrit dal secul XIV conservât te Biblioteche intitulade a Vuarneri di Dartigne. Il president dal Scriptorium Roberto Giurano al à vude conferme de acetazion di cheste donazion di bande de parlamentâr europeane Elena Lizzi, e intai prossims mês une delegazion dal Scriptorium e larà a Bruxelles par consegnâ in man la copie al President dal Parlament de Union David Sassoli. ❚
Redazion
“Dante Vuarnerian” al Parlament EuropeanRedazion
Il Parlament European al à vût in regâl la donazion di une des 13 riproduzions realizadis a man dal Scriptorium Foroiuliense di San Denêl dal “Dante Vuarnerian”, il preseât manoscrit dal secul XIV conservât te Biblioteche intitulade a Vuarneri di Dartigne. Il president dal Scriptorium Roberto Giurano al à vude conferme de acetazion di cheste donazion di bande de parlamentâr europeane Elena Lizzi, e intai prossims mês une delegazion dal Scriptorium e larà a Bruxelles par consegnâ in man la copie al President dal Parlament de Union David Sassoli. ❚


text:
Mandi, nono!
Mandi, frute! Dulà vâstu?
Scusimi, nono, o soi di presse.
O ai di lâ a mangjâ cun dôs amiis.
Bielzà? A son undis di matine! Nancje lis gjalinis a gustin cussì adore! Cence ofese, eh.
Ma no: no lin propite a gustâ.
Al è un brunch.
Il granç? Bon lui! Ancje se mi plasin plui lis masanetis. Però, che tu mangjis granç o luianie, gustâ a lis undis mi somee masse adore istès.
Un brunch, nono! Brunch, cun la B. Al è…
…inglês.
Juste, nono, brâf.
Eh, aromai o ai imparât.
Al è inglês e al nas di “breakfast”, che al vûl dî gulizion, e “lunch”, che al vûl dî gustâ. Velu: il brunch e je une vie di mieç tra gulizion e gustâ.
E cemût si fasie cheste vie di mieç? Tocjistu i biscots te mignestre?
Ma no, tu puedis mangjâ tantis robis, soredut americanis: pancakes, tortis saladis, ûfs strapaçâts cul bacon.
Cun ce?
Il bacon, la panzete!
Ah, benon! Ancje il purcit aial un non forest, cumò? E sintìn: ce si bevial a chest brunch, cafè e lat come a gulizion o aghe e vin come a gustâ?
Ni un ni chel altri. Tu puedis bevi un struc di naranç, une centrifughe…
Une centrifughe? Ma ce isal, un ristorant o une lavandarie? Sta atente che no ti metin ancje la varechine dentri!
Ma mighe la centrifughe de laveblancjarie! Al è un imprest par gjavâ fûr il struc di pomis e verdure. Par esempli, îr o ai bevude une centrifughe di miluç e selino.
Il selino di bevi? Ma parcè no lu metistu te mignestre come ducj, il selino?
Tu varessis di provâlu, nono!
Al è bon!
Cjale, no mi lassi insegnâ nuie dai americans, jo. Sigûr no a mangjâ. Ancje i furlans a son bogns di mangjâ a cualsisedi ore dal dì, dome che no i àn dât un non: si clame dome “pan e salam”. Ma se tu âs voie, o stin pôc. Fasìno une vie di mieç tra gulizion e gustâ? Clamìnle gulistâ. Vadial ben?
Clame lis to amiis a “gulistâ”, cumò, e viodìn di mangjâ purcit cuntun non di purcit! ❚
✒ Bete Di Spere
NO SON PERAULIS PAR VECJOS. Brunch............
Mandi, nono!


text:
La gnove e je di chês che a fasin scjas: Sergio Cecotti al è disponibil a cori pes regjonâls dal an che al ven. Al à spietât fintremai ai 14 di Lui, inovâl dal atac ae Bastilie di Parîs, par proponi une operazion che e sarès pardabon rivoluzionarie: vuidâ une coalizion teritoriâl che e ledi a meti dongje i autonomiscj e ducj chei che a àn voie di ricostruî des fondis la coesion istituzionâl in cheste Regjon. Une Regjon mâl nassude e mâl sestade, ma che in chest moment e je sot atac di bande dal centralisim roman e des ambizions macroregjonâls dal Venit. President de Regjon par un an (1996) e sindic di Udin dal 1998 al 2008 in chê che e je stade la ultime esperience autonomiste di guvier locâl, il fisic teoric al è forsit l’unic om che al à avonde carisme e vision par vuidâ la Regjon fûr dal palût dulà che “i doi renzisims” (chel di Matteo Renzi ma ancje chel di Renzo Tondo, al dîs Cecotti) a àn sburtade la nestre tiere. Almancul chest a sperin chei di chenti che a lavorin par une fuarce politiche gnove.
Che alc di gnûf al fos daûr a boli inte cite dal panorame politic furlan lu vin plui voltis sclarît su lis pagjinis di chest gjornâl, che al nassè tal 1946 propit par pandi la necessitât di meti dongje autonomie e identitât in cheste clâf: Josef Marchet lu diseve za in chê volte, ma in 70 agns o sin ancjemò daûr a cirî une rapresentance politiche buine di fâ pesâ i interès dai furlans cuintri chei di Rome. Intai ultins doi trê agns, in tancj aministradôrs locâi e je cressude la cussience di scugnî meti dongje une alternative dal bas a un sisteme dai partîts che nol rispuint plui aes dibisugnis de int ma dome a une logjiche autoreferenziâl.
In timp pes votazions, al è saltât fûr il leader che al podarès fâ di clocje a chest progjet. Drete e çampe a àn pôre de sô autorevolece, e lui al à za declarât che “il Pd al è daûr a murî”. Tancj consens di int che e veve crodût intal dogme renzian de rotamazion a tornin disponibii e al covente convinci i furlans (e i triestins) a fidâsi di un dissen alternatîf. Isal avonde timp? Ise la fuarce par fâlu? Dome il timp nus al disarà. Dome une robe invezit e je sigure: e je une grande bisugne e forsit e je la ultime ocasion par imbastî un sogjet politic fuart che finalmentri al sedi dome a pro dai interès de nestre int.
✒ Walter Tomada
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Si jere imagjinade di mês la sene. E cumò che e jere daûr a finî di preparâsi, regolant i ultins detais dal truc, ancje i dubiis e lis preocupazions a jerin sparîts, a ben che e fos cussiente dai riscjos di chê mascarade. Sì, e jere la robe juste di fâ.
E tornà a dâsi une passade ai cjavei inzoiâts di ondis e cun riflès di mîl, a pene jessûts des curis de piruchiere. “Mi racomandi, colôr mîl di cjastinâr, no millefiori” i veve dite ae femenute che le cjalave un pôc stranide par chel desideri di un tai cussì diferent e aromai fûr di mode. Cumò, la muse denant dal spieli, si spiave cun sodisfazion, atente a ogni particolâr. Un veli di ciprie un pêl plui scûr de sô tonalitât, di piel usade a stâ di fûr e no sierade in ufici. I voi slizerîts dal eyeliner e dai polvars scjassôs che e doprave jê: juste un fîl di mascara e une rase di tiere, a rindi ancjemò plui luminose e dolce la voglade. Sui lavris, invezit, nuie. “Par une pomule cussì biele, i vûl dome un pocje di gjonde, a rindile ancjemò plui golose”.
Ultin particolâr, il vistît di fieste, profumât di marsilie. “Colôr dal forment palomp, di distirâsi parsore e fâ l’amôr pe ultime volte, prin di cjapâlu sù”. I leve un fregul masse larc sul sen e sui flancs, ma, dopo dut, a jerin passâts cussì tancj agns e no si podeve pretindi che dut al restàs compagn. Lui al varès capît istès.
L’aiar des primis setemanis di Vierte i cjareçave lizêr lis gjambis crotis, biel che il so nâs si lassave concuistâ de nature in flôr. “Un biel mês par tornâ a vivi”, si disè, passant lis puartis automatichis dal ricovar e direzintsi ae solite stanzie. Sprofondât intun jet masse grant par lui, un cuarp consumât dal timp si lassave lâ, lis orbitis a cjalâ fis un pont indefinît dal mûr. “Siôr Agnul, o vês visitis”.
A pene che il voli si fermà su la femine, la espression svoiade si rianimà di colp. “Marie, tu sês rivade! Ti spietavi di cussì tant timp… ven, ponti ca, dongje di me. Lasse che ti cjali. I cjavei, il gno mâr di dolcece salvadie. La lûs dai voi, ferâl pai miei pas. E chê bocje, di muardi e di supâ cence polse… Ma, tu sês masse sclagne, Mariute. I ninis ti fasin bacilâ, vere? E ancje jo, culì, ti doi ce pensâ…”. L’om le cjalà drete tes pipinis e i cjapà la man, une strente incredibilmentri fuarte. “No stâ a preocupâti. Cumò che ti ai viodude mi sint za miôr. O tornarai a cjase prest”. Dit chest, i siei voi si studarin di gnûf e si indurmidì. La femine si liberà cun dolcece e lu bussà sui cjavei. Po dopo, si jevà dal jet e e lassà la stanzie, i voi sglonfs e lusints. Une infermiere le blocà su la puarte. “Che si dedi pâs, siore Ane. Aromai il carûl dal Alzheimer lu à svuedât dal dut. Al è pôc ce fâi”.
Un moment dopo di miezegnot, e rivà la clamade. “So pari al à finît di patî. Al è lât in pâs”. A cui che al fos jentrât pôc prime te stanzie di Agnul, i varès parût di viodilu grampâ une man imagjinarie tal sium e di sintîlu cisicâ “Vemi ca, Marie, o ven vie cun te”.
de Fuguline


text:
Salût e direzion
1 1 Simon Pieri, servidôr e apuestul di Gjesù Crist, a di chei ch’a àn vude, midiant de justizie dal nestri Diu e salvadôr Gjesù Crist, une fede tant preseade de nestre: 2 gracie e pâs a vualtris in misure bondant te cognossince di Diu e di Gjesù Crist nestri Signôr.
L’insegnament di Pieri: clamade e sielte dal cristian
3 La sô potence divine nus à regalât ogni sorte di ben a rivuart de vite e de religjon, fasintnus cognossi chel che nus à clamâts cu la sô glorie e cu la sô potence. 4 Tal stes timp nus à dadis ancje lis robis grandononis e preseadis ch’a jerin stadis imprometudis par ch’o cjapassis part de vite stesse di Diu dopo di jessi scjampâts dal mâl ch’al è tal mont par colpe des bramis. 5 Par chel metêtle dute par zontâ a la vuestre fede une buine condote, a une buine condote la cognossince, 6 a la cognossince il savêsi misurâ, al savêsi misurâ il tignî dûr, al tignî dûr la religjon, 7 a la religjon l’amôr fra fradis, al amôr fra fradis l’amôr di Diu. 8 Se chestis robis a son in vualtris in misure bondant, no us lassaran cence fâ nuie e cence profit a rivuart de cognossince dal Signôr nestri Gjesù Crist. 9 Invezit chel che nol à chestis robis, ni ch’al viôt lontan ni dongje e si dismentee ancje di jessi stât smondeât dai siei pecjâts di une volte. 10 Par chel, fradis, cirît di rinfuarçâ simpri plui la vuestre clamade e la vuestre sielte. S’o fasarês cussì, no si inçopedarês par mai. 11 Di fat us sarà spalancade adimplen la jentrade tal ream eterni dal Signôr nestri e salvadôr Gjesù Crist.
La fonde dal insegnament di Pieri:
l’esperience direte di Crist e la Scriture
12 Par chel us batarai simpri sun chestis robis, seben che lis savês za e ch’o sês salts te veretât ch’o vês.
13 O crôt ch’al ledi ben, fintremai ch’o sin in cheste tende dal cuarp, di tignîus sveâts cu lis mês racomandazions, 14 savint che in curt o scugnarai bandonâ cheste mê tende, come che mi à motivât ancje il Signôr nestri Gjesù Crist. 15 E o procurarai che, ancje dopo ch’o sarai lât, o vedis di visâsi di chestis robis.
16 Di fat no us vin fat cognossi la potence e la vignude dal Signôr nestri Gjesù Crist par vie ch’o jerin lâts daûr di storiis dadis dongje cun mistîr, ma parcè che o sin stâts testemonis cui nestris vôi de sô grandece. 17 Lui al à vût onôr e glorie di Diu Pari cuant che de gloriose maiestât i je rivade cheste vôs: “Chest al è gno Fi, il plui cjâr, e o soi tant content di lui”. 18 Cheste vôs nô le vin sintude a vignî jù dal cîl biel ch’o jerin cun lui su la mont sante. 19 E cussì o vin une conferme ancjemò plui grande de peraule dai profetis, ch’o fasês ben a tignîle cont tant che un lampion ch’al lûs tun lûc dut scûr fintremai che nol criche il dì e tai vuestris cûrs no jeve la biele stele. 20 Tignît a ments soredut chest: nissune profezie de Scriture no je lassade ai sclariments di chel o di chel altri, 21 parcè che la profezie no je mai stade puartade par volontât umane, ma chei oms a àn fevelât de part di Diu sburtâts dal Spirt.


text:
dimecres, de juny 21, 2006
Un cuatri dîs in patrie
Doman o torni dal vecjo Friûl. No viodi l'ore di sintâmi inte taverne e gjoldi un pôc di fresc, in citât no tu crodis trop cjalt che al bute sù l'asfalt e trop che tu ti scjinfis ancje a fâ dome cuatri pas. Po ben, o ai ancje robe di studiâ... vuê o ai fat un esam di eletroniche e sperin ben, cualsisei vôt al va ben, no mi free plui nuie de medie ma dome di finî... un ch'al scrîf cussì al à di jessi za agns che fâs la univ; invezit no, si pol dî che o ai pene scomençât. E je int che no samee preocupade di stâ ca dîs agns, e, no par jessi raziscj, ma un grum a son dal sud; jo no podi fâ cussì, mi samee di robâ, o ai gole di cjatâmi un lavôr, e comprâ une machine, pò magari une cjase (no scherzi, ma al è tipic di un furlan :D). plui che altri o vares voe di lâ vie de Italie, o sinti tancj che disin no a un lavôr tal forest: jo tra un lavôr tal forest e un in Italie no varès dubis; tra un tal forest e un in Friûl cualchi dubi, ma sielzares simpri il forest. Forsit vevi di lâ a fâ l'universitât in Austrie come che fasevin i vecjos...
dimarts, de juny 20, 2006
Friûl - Catalogne
Eh sì, a la fin al è rivât cualchidun, il mitic Dree... che mi à ancje metût tai leams dal sô blog che al è aromai une istituzion. Il fat al è che ancje Internet, come il mont, al è piçul, soredut pe lenghe furlane... no crôt che si rivedi ancjemò a cent sîts inte marilenghe... po ben, al è ancje par chist che o scrivi par furlan, se o oraressi fâ un blog seguit, I'd rather use english and perhaps I would have also tons of visits... ma chist invezit al è un diari personâl, un sfogo. Ma par restâ in argoment, plui mi informi sui catalans e plui ju invidi... ciert no si podin fâ paragons, lôr son un toc impuartant de Spagne, e son tancj, nô pôcs e masse fûr man... ma par esempli cuissà se viodarin mai un sît come VilaWeb - Diari Electrònic Independent, un gjornâl, ancje dome in rêt dut par furlan. Mah... si scugne crodigi, ma no lu viôt tal futûr, se no tu scomencis a insegnâ ai zovins a scrivi e a lei a scuele.
Intant il studi al va indevant, e sperin a rivedin ancje i risultâts... e che no sedin come chei de Italie, che e je suete e si alzin masse i comedons
Intant il studi al va indevant, e sperin a rivedin ancje i risultâts... e che no sedin come chei de Italie, che e je suete e si alzin masse i comedons
dissabte, de juny 10, 2006
Balon
Aromai ca il clima al è in plen che dai mondiâi di balon in Gjermanie, ma se chês altris voltis o podevi cjalamiju in pâs sul divan, cumò a soi ancjemò a sudâ sui libris, e al larà indevant almancul par un mesut. Par fortune (me) che la RAI no à i bêçs par comprâ dutis lis partidis, par cui o sin a une partide ogni dì e vonde, ancje se mi romp lis balis che a decidin lôr ce mostrâ, dome parcè che zuie al Brasîl e àn di mostrâle. Mah, mi stoi simrpri interessant mancul al balon, miôr il basket o lis bunis vecjis machinis/motos; lì se zirin sols al mancul a riscjin il cûl, no dome un zenoli che si comede. E po no soi mai stât tant tifôs talian, ancje se i furlans a'nd àn judât un casin l'Italie, baste pensâ a Bearzot from Uanis, Friûl; cuissà magari a vignaran fûr ancje ca come in Spagne lis nazionals regjonals, mi plasarès viodi une selezion furlane. Starin a viodi, pò sigûr che cualchi bevude cui amîs si fasarà. E al è chel l'impuartant, nomo?
Subscriure's a: Missatges (Atom)


text:
A son cuatri i rams di intervent che la Regjon cu la zonte Serracchiani e à chê di puartâ indenant: il disvilup des filieris e dai sistemis produtîfs; il turisim sostignibil; la cure e la tutele dal paisaç e il miorament dai servizis. Plui un trasversâl, la inovazion, che e à di travanâ dapardut. Fasint une sume dai bêçs che a saran a disposizion tra fonts comunitaris, risorsis regjonâls e vie discorint, si stime che tai prossims cuatri agns a saran disponibii 114 milions di euros. L’impuartant, e à fat savê la presidente, al sarà evitâ lis falopis dal passât e condividi il plui pussibil i progjets par concori in maniere resonade ai bants che a saran publicâts la prossime Primevere. In chestis setemanis, partint di Damâr, si à tacât a discuti ideis, progjets e obietîfs, clamant adun aministradôrs, sindics, impresaris, sindicâts, par rivâ dentri de fin dal an al dissen complessîf che al sarà presentât in ocasion dai Stâts Gjenerâi de Mont. Serracchiani e Bolzonello, supuartâts dai funzionaris regjonâi e dai presidents di Insiel, Pozza, e di Innova FVG, Morgante, a àn domandât il massim impegn par rivâ a sierâ il sac in timp util pal vie da gnove Programazion comunitarie 2014-2020.
Su cuistions particolârs si sa za dulà che si larà a finîle: pe valorizazion dal bosc, par esempli, si spindarà par comedâ lis pistis forestâls, si lavorarà par rindi plurienâls lis concessions e si pontarà a certificâ prodots dal len inovatîfs; si puartarà indenant la sburocratizazion pes aziendis, cul auspici che a nassin lis zonis a burocrazie “zero”.
LA UNIVERSITÂT
La idee e je chê di creâ une “Scuele superiôr dai Mistîrs”, par recuperâ lis manualitâts di une volte, valorizant dut cuntun voli di rivuart pe ricercje e pe inovazion tecnologjiche, in maniere di rivâ a proponi sul marcjât prodots une vore competitîfs. No dome. La Universitât dal Friûl, cemût che a àn spiegât il Retôr De Toni e la professore D’Orlando, e à chê di sburtâ su la promozion des emozions che a podaressin rindi ciertis realtâts economichis di sucès tal teritori tant che l’Automotiv Lighting di Tumieç o Eurotech e Stroili di Damâr. Altre pussibilitât che si cirarà di sostignî e je chê dai FabLab, o ben i laboratoris dulà che il public e il privât a stan unîts par elaborâ e proponi prototips di gnûfs prodots.
I COMITÂTS
Chei che no crodin invezit ai “fûcs pirotecnics” de Regjon a son i Comitâts dal teritori, che in chescj agns – de aghe, ai eletrodots, al tribunâl – si son dâts lis mans intor par cirî di difindi e di recuperâ la anime dal teritori. “Cumò o cjapais lis pachis, dopo us curarìn”, al sintetize Franceschino Baraçut, cirint di interpretâ i ultins moviments de politiche regjonâl. Dal eletrodot aeri che si vûl fâ passâ pe val de Bût, al Tribunâl che no si à rivât ancjemò a tornâ a vierzi, fin ae cuistion dal servizi idric e ai destins fumôs di Carniacque, pe Mont no si met ben. E se propit si vûl ribaltâ il banc par delineâ un gnûf doman, a disin i comitâts, si à di tornâ a partî dal spirt de ricostruzion post taramot, dulà che si dave responsabilitât e pussibilitât di decidi e di auto organizâsi ae int, cence butâ jù dal alt ricetis che no stan ni in cîl ni in tiere. ❚
✒ David Zanirato
Il plan de Regjon............
A son cuatri i rams di intervent che la Regjon cu la zonte Serracchiani e à chê di puartâ indenant: il disvilup des filieris e dai sistemis produtîfs; il turisim sostignibil; la cure e la tutele dal paisaç e il miorament dai servizis. Plui un trasversâl, la inovazion, che e à di travanâ dapardut. Fasint une sume dai bêçs che a saran a disposizion tra fonts comunitaris, risorsis regjonâls e vie discorint, si stime che tai prossims cuatri agns a saran disponibii 114 milions di euros. L’impuartant, e à fat savê la presidente, al sarà evitâ lis falopis dal passât e condividi il plui pussibil i progjets par concori in maniere resonade ai bants che a saran publicâts la prossime Primevere. In chestis setemanis, partint di Damâr, si à tacât a discuti ideis, progjets e obietîfs, clamant adun aministradôrs, sindics, impresaris, sindicâts, par rivâ dentri de fin dal an al dissen complessîf che al sarà presentât in ocasion dai Stâts Gjenerâi de Mont. Serracchiani e Bolzonello, supuartâts dai funzionaris regjonâi e dai presidents di Insiel, Pozza, e di Innova FVG, Morgante, a àn domandât il massim impegn par rivâ a sierâ il sac in timp util pal vie da gnove Programazion comunitarie 2014-2020.


text:
Sêstu insegnant e volaressistu insegnâ ai tiei arlêfs une danze semplice? Sêstu apassionât di tradizions e musiche popolâr e volaressistu imparâ une coreografie facile facile? Ti presentìn une tra lis plui cognossudis in Friûl e no dome, eseguide de orchestre dal Grup Folcloristic Pasian di Prât tant che “I siet pas”. “I siet pas” e je une cjançon a bal che un timp e vignive doprade par insegnâ ai fruts a cjantâ fin a siet, une vore cognossude ancje intune aree che e cjape dentri Friûl, Istrie, Austrie, Baviere.
Ve ca une biele regjistrazion de danze e de cjançonute. Al sarà necessari scoltâle ben la regjistrazion par capî benon come che e je dividude e come che si ripet la danze che o larìn a presentâ.
COREOGRAFIE DAI SIET PAS
La coreografie e je componude di trê moviments che si ripetin dôs voltis (la seconde volte e ven cjantade). Lis cubiis si metin in cercli cu lis feminis a man drete dal om e al esterni dal cercli stes, in mût che i balarins a podedin procedi in sens antiorari. Lôr si tegnin par man: la frute e met la sô manute a çampe su la man diestre dal frut; invezit chê altre man e va poiade al flanc par ducj i doi.
MOVIMENT A
1) Dilunc la prime frase musicâl “Un, doi, trê, cuatri, cinc, sîs, siet” il frut e la frute a van indenant par siet pas a timp di musiche, partint cul pît diestri la frute e il pît sinistr il frut;
2) Dilunc la seconde frase musicâl “Un, doi, trê, cuatri, cinc, sîs, siet”, il frut e la frute a fasin siet pas indaûr a timp di musiche;
3) Inte tierce frase musicâl “Un, doi, trê” il frut al fâs doi pas laterâi viers il centri dal cercli, tal stes moment la frute e fâs invezit doi pas laterâi viers l’esterni dal cercli.
4) Po dopo inte cuarte frase musicâl “Un, doi, trê” frut e frute a fasin di gnûf doi pas par svicinâsi.
5) La cuinte frase musicâl “Bambinute ven cun me” la cubie si da la man diestre fasint un zîr complet su se stes, partint cul pît diestri in sens orari tornant inte posizion iniziâl.
Cumò si tornin a ripeti i moviments 3 – 4 – 5.
Il moviment A cumò si torne a fâ inte stesse maniere che o vin pene viodût ma cheste volte ancje cjantant la cjançonute da “I siet pas”.
MOVIMENT B
1) Dilunc la prime frase musicâl “Un, doi, trê, cuatri, cinc, sîs, siet”, il frut e la frute a van indevant di siet pas a timp di musiche, partint cul pît diestri la frute e cul pît a çampe il frutin.
2) Dilunc la seconde frase musicâl “Un, doi, trê, cuatri, cinc, sîs, siet” , il frut e la frute a fasin siet pas indaûr a timp di musiche.
2) Dilunc la seconde frase musicâl “Un, doi, trê, cuatri, cinc, sîs, siet” , il frut e la frute a fasin siet pas indaûr a timp di musiche.
3) Dilunc la tierce frase musicâl “Un, doi, trê” la femenute e fâs un piçul pas cul pît diestri viers l’esterni dal cercli par incrosâ la gjambe a çampe metintle devant a chê a drete. Il frut invezit, tal stes moment al fâs il moviment come se al fos tal spieli e duncje: al fâs un piçul passut cul pît a çampe viers il centri dal cercli e po al incrose la gjambe a drete metintle denant di chê çampe.
4) Dilunc la frase musicâl “Un, doi, trê” si fâs il stes moviment dal pont trê, ma tal sens contrari, svicinantsi di pôc.
5) Dilunc la frase musicâl “Bambinute ven cun me” frut e frute si dan la man diestre e la frute e zire sot il so braç viers diestre, in 4 timps.
Cumò si ripetin i moviments 3 – 4 – 5.
Il moviment B cumò si torne a fâ inte stesse maniere che o vin pene viodût ma cheste volte ancje cjantant la cjançonute da “I siet pas”.
MOVIMENT C
1) Dilunc la prime frase musicâl “Un, doi, trê, cuatri, cinc, sîs, siet” il frut e la frute a van indenant a tip di musiche, partint cul pît a drete la frute, e il pît a çampe il frut.
2) dilunc la seconde frase musicâl “Un, doi, trê, cuatri, cinc, sîs, siet”:il frut e la frute a fasin siet pas indenant e po siet pas indaûr a timp di musiche.
3) dilunc la tierce frase musicâl “Un, doi, trê” frut e frute a fasin trê pas indevant;
4) dilunc la frase musicâl “Un, doi, trê” frut e frute a fasin trê pas indaûr;
5) dilunc la frase musicâl “Bambinute ven cun me” dutis lis cubiis di disponin un devant di chel altri, cul frut cul la schene viers il centri dal cercli e la frute cu la schene cu la schene viers l’esterni dal cercli e a batin lis mans dôs voltis su lis cuessis dilunc il BAM-BI, po dopo si batin lis mans dôs voltis tra di lôr par segnâ il NU-TE e par trê voltis lis dôs mans de frute a batin su lis dôs mans dal frut par segnâ VEN- CUN- ME.
Cumò si ripetin di moviments 3 – 4 – 5.
Il moviment C cumò si torne a fâ inte stesse maniere che o vin pene viodût ma cheste volte ancje cjantant la cjançonute da “I siet pas”.
Par cure di Daria Miani.


text:
Se la Italie e je une tiere di sants, erois, poetis e navigadôrs, il Friûl al fâs dal sigûr ecezion. Ancje se o vin il mâr, noaltris o sin plui int di tiere, e la poesie no si pues dî che e sedi propit tal nestri DNA. Che il Friûl al vedi vût, e che al vedi ancjemò, i siei scritôrs, nol è un misteri, ma in fonts ancje in Svuizare al vîf cualchi ritardatari, tai Stâts Unîts al è cualchi magri, e fintremai a Triest tu cjatis cualchi lavoradôr.
Il furlan al è pratic, al cjale al struc, al dopre lis rimis dome par ricuardâsi alc di impuartant: cualchi regule par vivi cun plui savietât (Ogni mês si fâs la lune e ogni dì si impare une), par previodi il timp e par savê cemût organizâsi (A Sant Antoni, il frêt al va in demoni), o par mantignî l’ordin sociâl (Tal gjalinâr e je pâs se al cjante il gjal e la gjaline e tâs). Plui in là di li, fâ leterature al robe timp al lavôr.
Ma rivaiso a imagjinâ ce che al sarès sucedût se Dante Alighieri al fos stât furlan? Rivaiso a imagjinâ ce che e sarès deventade la Divine Comedie? Divine par mût di dî: cu la modestie dai furlans, si sarès clamade Comedie Cussì Culà, o al plui Comedie Avonde Buine.
E cussì, mi imagjini Dante che si piert intun bosc vie pe Cjargne e al cjate Jacum dai Zeis che, passât il Tiliment, lu compagne tal mont par là di là. E li al scomençarès il viaç jù tal infier, par discuvierzi pecjâts e pecjadôrs. Il prin ziron? Chel dai furlans che no tegnin pal Udin: chei altris blanc e neris che no sin noaltris, i interiscj e i milaniscj (che tant a stâ dongje dal diau a son usâts). Ducj costrets a berghelâ «schiribicilu» e a fevelâ dai timps di Jancker pe leç dal contrapàs (Dante, di bon furlan, al cjatarès un tic masse crudêl la pene di visâsi de esistence di Jancker).
Di li in jù, a vignaressin ducj i zirons di chei che no àn voie di lavorâ, metûts in ordin di fleme, scomençant dal ziron de sflacje par rivâ al ziron de voie di fâ nuie, passant li di chei che «voie di lavorâ saltimi intor» (chei altris pecjâts no coventin: la uniche vere colpe par un furlan e je chê li). Insom insom, plui in jù di ducj chei altris, Dante al cjatarès il ziron dai triestins.
No, se Dante al fos stât furlan, nol sarès deventât il pari de lenghe italiane, parcè che une volte rivât li, la Comedie Cussì Culà e sarès finide, cence chês altris cantichis.
A la fin da lis fins, cuant che un furlan si cjate devant un triestin obleât a sfadiâ tal infier, al à bielzà cjatât il so Paradîs.
BETE DI SPERE
AI 32 DI MAI. Il poete cenzût di urtiçons............
Se la Italie e je une tiere di sants, erois, poetis e navigadôrs, il Friûl al fâs dal sigûr ecezion. Ancje se o vin il mâr, noaltris o sin plui int di tiere, e la poesie no si pues dî che e sedi propit tal nestri DNA. Che il Friûl al vedi vût, e che al vedi ancjemò, i siei scritôrs, nol è un misteri, ma in fonts ancje in Svuizare al vîf cualchi ritardatari, tai Stâts Unîts al è cualchi magri, e fintremai a Triest tu cjatis cualchi lavoradôr.


text:
Insome a jerin lâts ta chel teatri, Toni e Jacum, sì, lôr, a viodi chel strani spetacul moderni.
Une zovine intune grande scjaipule e jere voluçade di un dîs lungjis galis di stofe e dai volontaris dal public a tindevin lis lungjis galis e ogni tant jê si moveve e e dave un tîr e cualchidun al molave la prese… chest par cirî di descrivi une teorie subatomiche. Tal ambient si sintive une “musiche” di aiar misturât a rumôr di trapano. Ce monadis, o disarês voaltris. Eh, no! La zovine e jere crote!
Za Toni, cjalantle, le veve paragonade a alc di grêc, a ûs la Papas inte Odissee TV, o a la Mangano, Calliope, Nausicaa… sì, chês li po…
Bon, finît il spetacul al jere il party dai inteletuâi e dai inteletualoits e ancje Toni e Jacum si jerin fermâts a la fieste. Sorprese: la zovine artiste si jere mitude a balâ, cheste volte vistude.
Toni alore al fasè une bulade metintsi a balâ devant di jê come il miôr Toni Manero.
Però di lì a pôc al rive un coçon cui ocjâi a ûs chei di Nicola Di Bari, vistût di nere piel… sì mo, chei li… chei che no podês viodi nancje voaltris…
Il coçonat al veve dât un sburt a Toni par metisi lui a balâ devant de artiste. Lui! Po si sa! Alore e jere tacade la barufe che, chê discjadenade di Francis Begbie in “Trainspotting”, no jere nie a confront. Jacum e Toni a vignirin agredîts di milante!
Par disgracie dal nestri eroi chel maladet coçonat al jere ancje palestrât e cussì puar Toni si cjatà intun jet di ospedâl dut macolât di botis. Nol saveve nuie di ce fin che al veve fat l’amì Jacum.
Ma…sorprese des sorpresis… Toni al viodè jentrâ inte cjamarute la zovine artiste dal teatri… e i veve puartât une rose… i diseve alc… ma lui al jere sort… i jere rivade une butilie tal cjâf juste li de orele çampe e un pugn i veve sfolmenât la orele drete… e cussì nol sintive nuie Toni… e dopo la zovine e jere sparide, forsi smaterializade tes particulis subatomichis e lui al fo voluçât des tenebris ma parsore e jere… une lûs! Al fo tirât sù di chê lûs e si cjatà denant come un figure di agnul, alc come un spirt che… al veve la muse di chê fantate!
Si tornà a ricjapâ daspò di cualchi dì. Pene sveât al veve domandât di Jacum, de zovine, di sô mari e parfin di Nicola di Bari e Toni Manero, sì che i miedis lu vevin tornât a indurmidî, par precauzion, ma a vevin disniçât la prognosi.
Lu compagnà cjase, cun inmò cualchi vuès di comedâ, propit Jacum. Di une orele inmò nol sintive ben, di chê altre al sintive a tuttoandare une cjançon dai agns otante, brute, di chês che tal puest de batarie a dopravin chês drum machine orendis. I someave un toc dai pet shop boys, ma pene che si concentrave par sintî chel rumôr dentri dal cjârneli i doleve dut e al tacave a viodi tarlupulis di ducj i colôrs, altri che particulis subatomichis.
La fantate dal teatri i veve lassât un numar di telefon e un biliet scrit intune lenghe che nol capive. Lui nol cirì nancje di lei, ni la clamà. No si sa cemût al vignî a savê che il spetacul, il stes, al zirave inmò ator pe Italie, e nol jere lontan. Al volè fâsi compagnâ di Jacum, e si presentarin in doi, lui inmò cuntun braç inzessât, li de fantate. No si viodeve ator nissun Nicola di Bari, chest colp, ma Toni al jere come mut. Si sint come un eletron. Jacum un neutron e la fantate il proton che lu tire a sè. Al passe un biel pôc prin che al rivàs a dî une peraule: “Ti piacciono più i Pet Shop Boys o Nicola di Bari?” i domandà prin di voltà la schene e cori vie.
di Milio dai cjans


text:
Publicazions di matrimoni
Utents principâi: citadins
Normativis di riferiment principâls: D.P.R. n. 396 dai 3/11/2000 - "Regolament pe revision e la semplificazion dal Ordenament dal Stât Civîl – daûr dal art. 2 c. 12 de Leç n. 127 dai 15.05.1997; Leç 27.05.1929; n. 847, Leç 24.06.1929, n. 1159; Codiç Civîl.
Descrizion dal servizi: cul tiermin “publicazion di matrimoni” si vûl dî il procediment dal Uficiâl dal Stât civîl che al acierte che no son impediments ae celebrazion dal matrimoni, “publicizant” la intenzion dai nuviçs cu la afission dal at cu lis lôr gjeneralitâts tal spazi di pueste de cjase comunâl. La domande di publicazion e à di jessi fate, midiant apontament, al Ufici di Stât civîl dal Comun dulà che si à la residence, ancje tal câs di matrimoni religjôs valit pai efiets civîi. La publicazion e à di jessi domandade di ducj i doi i nuviçs o di une persone che e à vût l’incaric cuntune procure speciâl, al Ufici di Stât civîl dal Comun di residence di un di lôr dulà che a vignaran fatis lis declarazions e firmât il verbâl di pueste.
La richieste e covente ancje tal câs di matrimoni religjôs valit pai efiets civîi.
Une volte aciertât che no son impediments midiant la acuisizion di ufici de documentazion che e covente tai Comuns di nassite e residence, l’Uficiâl dal Stât civîl lu publiche domandant esecuzion ancje al Comun di residence di chel altri nuviç se diferent di Talmassons.
Lis publicazions a restin publicadis tai Comuns di residence almancul par vot dîs consecutîfs e, passâts i trê dîs cence che e sedi stade fate oposizion l’uficiâl dal Stât civîl al pues lâ indevant cu la celebrazion o dâ la autorizazion al predi o a un altri ministri di cult.
Il matrimoni al à di jessi celebrât dentri di 180 dîs de publicazion.
La celebrazion e pues jessi fate in cualsisedi comun talian.
Tal câs di matrimoni religjôs i interessâts, passâts i tiermins di leç, a àn di ritirâ la autorizazion ae celebrazion par consegnâle al predi o al ministri di cult.
Tal câs di matrimoni civîl di celebrâ intun comun diferent di chel di residence dai nuviçs, chei a varan di domandâ une deleghe.
Tal moment de domande des publicazions i nuviçs a puedin domandâ il libret di famee internazionâl che ur vignarà dât a conclusion dal matrimoni civîl. Tal câs di matrimoni celebrât tal forest o cun rît religjôs, si podarà domandâ il libret simpri al Ufici di Stât civîl dopo de trascrizion dal at.
Eventuâi recuisîts domandâts: par podê domandâ la publicazion almancul un dai interessâts al à di jessi resident tal Comun di Talmassons. Par podê maridâsi no si à di jessi in cundizions di impediments di leç. Si scuen duncje vê: la libertât di stât, 18 agns e no jessi interdets.
Il tribunâl al pues ameti al matrimoni un minôr che al vedi za 16 agns cun decret de cjamare di consei.
La femine che e je za stade maridade no pues sposâsi une altre volte se no dopo che a sedin passâts tresinte dîs de date de fin dal matrimoni precedent.
Documents di presentâ: la documentazion che e covente a provâ lis declarazions fatis dai nuviçs e ven acuiside di ufici dai Comuns di nassite e residence.
Se i nuviçs a vuelin fâ un matrimoni religjôs che al vedi efiets civîi a àn di vê la richieste dal predi o ministri di cult.
In ciertis situazions i nuviçs a àn di presentâ al at de domande di publicazion:
- autorizazion dal forest che al vûl maridâsi in Italie o altri document che al covente in chest câs;
- decret dal tribunâl di dispense o riduzion dai tiermins di publicazion;
- decret dal tribunâl di autorizazion a celebrâ il matrimoni tal câs di parintât o afinitât tra om e femine (art. 87 c.c.);
- decret dal tribunâl di autorizazion a celebrâ il matrimoni in presince di un diviêt temporani (art. 89 c.c.)
- decret dal tribunâl di amission al matrimoni al minôr di etât.
Pai citadins forescj che a volessin maridâsi in Italie, stant che lis cundizions a son regoladis de leç nazionâl dal Paîs di origjin, oltri a altre documentazion che l’Uficiâl dal Stât civîl al pues domandâ par verificâ la veridicitât des declarazions, il document fondamentâl al è il permès burît fûr de autoritât competente dal Paîs di origjin.
Il permès al à di atestâ che no son impediments al matrimoni daûr lis leçs dal so paîs e al à di indicâ: non, cognon, date e puest di nassite, paternitât, maternitât, citadinance, residence e stât libar come no maridât, no maridade, divorziât/ade o vedul/e.
Al pues jessi burît fûr:
- de autoritât consolâr in Italie cu la firme dal consul legalizade de prefeture dal puest dulà che al à sede il consolât;
- de autoritât dal so paîs, document che al à di jessi voltât e legalizât li dal consolât o ambassade taliane tal forest.
In base a acuardis specifics e convenzions internazionâls par cualchi citadin forest a son cundizions diferentis e par chest al è miôr metisi in contat cul Uficiâl di Stât civîl.
Cost dal servizi:
- marcje di bol di euro 14,62 se ducj i doi i nuviçs a son residents a Talmassons;
- dôs marcjis di bol di euro 14,62 se un dai doi nuviçs nol è resident a Talmassons (pe publicazion ancje tal so Comun di residence).
Timps pe erogazion: il certificât di publicazions/permès al matrimoni religjôs valit pai efiets civîi al pues jessi dât a partî dal cuart dì dopo de esposizion dal at di publicazion.


text:
Pelegrins e no torzeons
Nô o savìn di dulà che o vignìn e o savìn ancje là che o vin di rivâ. Gjeografichementri o vignìn dal Orient, tiere de lûs e de risultive de vite, e o cjaminìn viers l’Ocident, tiere dai muarts, ma ancje puart pe eternitât. Spiritualmentri o vignìn di Diu par cont de creazion e di Crist par cont de redenzion e o cjaminìn viers i cîi gnûfs e de tiere gnove, viers de gnove Jerusalem, là che o podarìn cjantâ la glorie di Diu e dal Agnel, come che nus conte la Apocalìs, riprodusude in maniere straordenarie tal puarti de Glorie de basiliche di Sant Jacum.
Par chel il nestri cjaminâ come cristians al è consolant, ancje se umanementri, soredut in cierts moments de vite e in ciertis situazions, al pues jessi problematic. Parcè che nol baste simpri viodi une stele sul nestri cjâf par vê automatichementri seren tal nestri cûr. Però o vin la consolazion de stele sore di nô. Par chel un cristian nol sarà mai torzeon o cercandul, ma simpri e dome pelegrin.
Ma la nestre fortune come cristians e va plui in là. No dome o cognossìn lis nestris coordenadis, il nestri inizi e la nestre fin, ma o vin ancje la gracie di un compagn di strade verementri unic, Diu, che no dome al è daûr di nô tal scomençâ e denant di nô tal finî, ma al cjamine cun nô come il pastôr che al cjamine insieme cul so trop e denant di lui. La vere ricjece de nestre religjon no sta intun sisteme di leçs plui altis o perfezionadis, ma tal fat che Diu si è sbassât fin chi di nô. Dome cussì si pues «cjaminâ par une foranate scure» (Sal 23, 4) cence pôre e frontâ cun sgrimie e serenitât il viaç de liberazion e i pericui dal desert, di ogni liberazion e di ogni desert. Se Diu al è par nô, cui si metaraial cuintri di nô? (Rm 8, 31). E Diu al è par nô, anzit cun nô, l’Emanuel, soredut di cuant che il Verp, Sapience increade, Fi di Diu e Diu a pâr dal Pari, al à plantade la tende framieç di nô (Zn 1, 14).
Il vanzeli al tache cun chest misteri di amôr e al finìs cu la sigurazion che lui al sarà cun nô «ducj i dîs, fint a la fin dal mont» (Mt 28, 20). Alore o podìn propit fevelâ di plenece dai timps come plenece di presince. Tal VT Diu al compagnave il pelegrinaç dal so popul cu la tende de cunvigne, là che a jerin metudis lis lastris de leç, tant a dî che la peraule di Diu e la sô leç a deventin lûs e orientament. Tal GT no vin plui une tende fate dai oms, ma Diu stes al plante la sô tende e si fâs pelegrin e viatôr.
Tornant al paragon de coriere, no dome o savìn di dulà che e partìs e dulà che e à di rivâ, ma o vin ancje la fortune di un autist che nus vûl ben e al cognòs benon la strade, jessint propit lui «la strade, la veretât e la vite» (Zn 14, 6).
Se o ves alore di fâ un auguri ai oms, se o ves di domandâ par lôr un regâl o esprimi un desideri profont, al sarès di rivâ a dâ un sens di pelegrinaç al lôr torzeonâ esteriôr e interiôr. Rivâ a dâur un pont di partence e un pont di rivade e une segnaletiche clare e liberant ancje tal passaç intermedi, in mût di savê simpri là che si è, ce strade che si à fate, ce strade che si à ancjemò di fâ, se si va indenant o indaûr o in bande, se si cjamine viers la lûs e la liberazion o viers il scûr e la disperazion. Soredut cuant che la vite ti presente une crosere e nol è facil savê se si à di cjapâ la strade a man drete o a man çampe. E vuê, intune societât pluriculturâl e struturade, tu ti cjatis simpri plui dispès denant di plui soluzions e sugjestions.
O crôt che vuê al coventi propit chest orientament, che nol à di jessi ni autoritari, ni ideologjic, ni preconfezionât. I presonîrs a san di dulà che a vegnin e dulà che a van, ma a restin presonîrs, parcè che la strade no le àn sielzude lôr. Il pape e la jerarchie catoliche, cuntune insistence ossessionant e cuntune prepotence preocupant, ti segnin no dome la strade grande, che al sarès ancje un ben, ma ancje i trois, come se tu tu fossis un frut di menâ par man. L’orientament che o intint jo al è alc di profont, di liberant e di consolant, une concuiste e une gracie. Parcè che nol baste cjaminâ e nol baste nancje rivâ, se no tu sintis di cjaminâ viers la lûs e no tu rivis plui siôr interiormentri.
Vuê si riscje di jessi telecomandâts ancje tal cirî. Di fat si va ducj a comprâ in chei puescj, si mangje ducj il stes brudiot, si lei ducj il stes gjornâl, si dopre ducj la stesse monture, si gambie ducj regjistri politic e ideologjic cu la stesse velocitât e facilitât. Duncje no sin pelegrins, ma int strissinade vie in diaspore come i ebreus di Babilonie o chei dai cjamps di concentrament, ancje se cun cjadenis invisibilis, ma no mancul pericolosis e umiliantis. La prime condizion dal pelegrin e je chê che al decît lui di lâ. Cuant e co.
pre Antoni Beline
I CLASSICS – 6. SANT JACUM, LÀ CHE AL FINÌS IL MONT............
Pelegrins e no torzeons


text:
Nuie di fa, trê scufiots in muse ae democrazie. Cu lis decisions, a maiorance, dai 5 di Lui di bande dal Consei regjonâl, si è stabilît che i citadins dal Friûl-Vignesie Julie no podaran esprimis su trê des riformis plui contestadis dai ultins agns in Regjon. Nuie referendum sul gnûf model di sanitât, nuie referendum su lis Uti, lis Unions teritoriâls intercomunâls che a dovaran cjapâ il puest des provinciis abolidis aromai definitivementri, nuie referendum nancje su pe propueste di dividi la Regjon in dôs provinciis autonomis (Friûl di une bande, Triest di chê altre, sul model dal Trentin e dal Sud Tirôl).
«O vin assistût a une decision vergognose, cuintri il popul», al à comentât a cjalt il sindic di Rivignan-Teor, Mario Anzil, puartevôs dal comitât “Tuttiperilfriuli”, domandant po dopo ai furlans di meti ducj fûr dai barcons la bandiere cu la acuile patriarchine: «e il popul justementri al reagjìs, il Friûl al reagjìs e nol dismentee». Dal stes tenôr il pinsîr dai comitâts pe sanitât, in bataie di un grum di mês di Sacîl a Glemone, di Gurize a Tisane a Monfalcon: «Ancjemò une volte la Zonte Serracchiani e il centri çampe che le sosten a àn dimostrât la considerazion che a àn de volontât popolâr. A son stâts plui di 2.500 i citadins che a àn firmât par domandâ il referendum su la abrogazion de leç, a testemoneance dal malcontent gjenerâl che al è petât sù, dai monts al mâr, dopo la aplicazion de gnove sanitât. Nô dut câs no si fermarìn e o sin pronts a gnovis iniziativis, sigurementri aes prossimis elezions si impensarìn di cui che al à votât No ae amissibilitât dal cuesît».
Dopo bonade la rabie, il comitât vuidât di Anzil si è subit cjatât cun Giorgio Marchesich, leader dai triestins che a stan pontant al ricognossiment dal TLT, il Teritori libar di Triest, e si è stret un pat politic par unî lis varis animis teritoriâls dal indipendentisim, dal autonomisim e dal ambientalism furlan e triestin; si son costituîts vêrs Comitâts di Liberazion, pronts dai prossims mês a «ristabilî un nivel minim di democrazie e di libertât, violât de decision dal consei regjonâl, e tornâ a rilançâ il progjet des dôs provinciis autonomis dal Friûl e di Triest».
Il prossim banc di prove pe Zonte al sarà, dut câs, une gnove richieste di referendum, chel proponût dai sindics e dai comitâts pe abrogazion de leç sul servizi idric e des scovacis, altre riforme contestade, soredut pe sô filosofie di font che e ponte a un acentrament des decision e de gjestion, preludi – secont i comitâts – ae svendite de aghe aes multiutility dal Nordest. ❚
✒ David Zanirato
I trê scufiots: NO ai referendum di bande de Regjon............
Nuie di fa, trê scufiots in muse ae democrazie. Cu lis decisions, a maiorance, dai 5 di Lui di bande dal Consei regjonâl, si è stabilît che i citadins dal Friûl-Vignesie Julie no podaran esprimis su trê des riformis plui contestadis dai ultins agns in Regjon. Nuie referendum sul gnûf model di sanitât, nuie referendum su lis Uti, lis Unions teritoriâls intercomunâls che a dovaran cjapâ il puest des provinciis abolidis aromai definitivementri, nuie referendum nancje su pe propueste di dividi la Regjon in dôs provinciis autonomis (Friûl di une bande, Triest di chê altre, sul model dal Trentin e dal Sud Tirôl).


text:
Publicazion che e met adun i ats de Cunvigne su la produzion audiovisive in lenghe minoritarie in Europe, che si è tignude a Udin dai 28 ai 30 di Novembar dal 2007, e realizade di ARLeF, FVG Film Commission-Fondo regionale per l’audiovisivo e Regjon Autonome Friûl-Vignesie Julie, cu la colaborazion di RAM Ricercjis Audiovisivis e Multimediâls.
Detais
Publicazion di: Regjon Autonome Friûl-Vignesie Julie e Consorzi Universitari dal Friûl
Par cure di: Marco Stolfo
Trascrizion dai intervents par cure di: FVG Film Commission – Fondo Regionale per l’Audiovisivo del Friuli-Venezia Giulia
Traduzions: Serling Soc. Coop.
Impagjinazion e stampe: Tipografia Marioni – Udin
Lenghis: furlan, inglês, talian
An: 2007


text:
La prime mostre personâl le à fate dome doi agns indaûr a Sant Pieri dai Sclavons, sburtât dai amîs de associazion Topolò/Topolove, dopo plui di dîs agns che la fotografie lu veve striât. Lis sôs fotografiis lis tignarès dome par lui, parcè che, e dîs Roberto Aita, «la fotografie e je une robe intime». Uniche concession: internet.
Il Musinf, il Museu comunâl di Art moderne, de informazion e de fotografie di Senigalie, lu met tra i «protagoniscj de fotografie stenopeiche taliane». Scuasi si cjol vie cuant che tu jal disis. Nuie di maraveâsi par un che «i plâs stâ daûr des cuintis».
Roberto, scomencìn dal «mieç». Parcè, te epoche dal digjitâl, dopristu la tecniche stenopeiche?
«Il mieç che si dopre al influìs sul risultât. Il digjitâl al da tantissime libertât, ma no il timp par pensâ a ce che tu stâs fasint, diferent de machine stenopeiche, che e je ancje la uniche che tra la pelicule e ce che tu fotografis no à un diaframe. La lûs e jentre di une buse, in pratiche la machine e respire cun chel che al è difûr».
Cuant âstu scuvierte la machine stenopeiche?
«Sù par jù dîs agns indaûr. O soi lât a fâ un servizi li di Madone des Graciis a Udin. Tal claustri de basiliche e jere la mostre fotografiche “Bambini” di Paolo Pellegrin. O soi restât fulminât: incuadraturis sporcjis, imagjinis no a fûc par mostrâ fruts, ancje in situazions di vuere. O ai provât a fâ ancje jo chê fotografie li, ma no rivavi a lâ fûr dai schemis dal reportage video. O vevi scuasi smetût di fotografâ. Po o ai viodût su un libri lis fotografiis stenopeichis di Barbara Ess. Ognidune e jere une poesie. O ai scomençât a lavorâ cu la buse stenopeiche, doprant simpri la polaroid, che e da une imagjine une vore materiche. Cul stenopeic doprât a man libare, come che o fâs jo, a son timps di esposizion une vore luncs e no tu âs il control complet di ce che al ven fûr, massime sui colôrs».
Lis tôs fotos a somein «fûr dal timp», tant che
un paisaç mentâl. Ce part àno vût i tiei studis
di lenghe e culture cinesis e filosofie?
«Une part impuartante, cussì come la vision di pituris tradizionâls cinesis e gjaponesis, tant difarentis de iconografie ocidentâl, insieme a frecuentazions cinematografichis come Andrei Tarkovskij o Alexandr Sokurov, che plui che fâ cines a fasin poesie visive».
Ce ciristu cuant che tu fasis une fotografie?
«Cuant che o decît di fâ une fotografie al è parcè che une situazion mi impressione. Le fâs di mût di rindi in chel che le viodarà une emozion, un mot interiôr. No je une documentazion di ce che o viôt jo e no à di dâ dome un plasê estetic».
Cualis situazions ti emozionino?
«La aghe, il mâr, i puescj di confin tra il mâr e la tiere, come la cueste, i lûcs là che l’om al à ativitâts che a àn a ce fâ cu la aghe. Di doi, trê agns mi interessi dai segns dal om tal paisaç contadin furlan: vecjos curtîi, stalis… O ai tal cjâf di cualchi an un progjet par documentâ lobiis e gjalinârs».
Par no crevâ il leam cu lis tôs lidrîs?
«Sì. Mê none e veve un gjalinâr, mi visi che di piçui
si leve a zuiâ cui cunins, a mateâ…».
Ce aial volût dî cressi in Friûl pe tô esperience
di om e artist?
«Mi à judât une vore il fat di doprâ la lenghe furlane. Se o ves tabaiât talian in famee o difûr, probabilmentri o varès vût une vision dal mont difarente. Ancje par chest o soi dal dut dacuardi cul promovi la lenghe furlane te scuele. Il fat di vê zirât un pôc dut il mont par vie dal gno lavôr e di vê vivût ancje in altris citâts talianis, di Rome a Torin, mi à fat tornâ a scuvierzi cierts aspiets de vite in Friûl, che, cuant che tu i sês dentri, no tu ti rindis cont».
Par esempli?
«Il rapuart cu la tiere, cu la nature, il rapuart tra lis personis intun paîs. Cumò no rivarès a vivi nancje a Udin. La vite di paîs, cui siei limits, e je un “humus”. No tu sês “bombardât” ogni dì de societât dai consums, tu âs un ritmi di vite difarent di chel de citât».
A ce stâstu lavorant?
«A cualchi progjet a lunc tiermin: une colaborazion strente cun Patrizio Esposito, fotograf napoletan che al è stât un dai miei ispiradôrs, e Martino Nicoletti, zovin antropolic che al à fat studis sul siamanesim. Une colaborazion scomençade a Topolò, te suaze di un festival che o frecuenti di cuant che al è nassût, li che o ai cognossût personis che mi àn influençât cul lôr mût di ponisi devant dal fenomen artistic, cussì difarent des dinamichis di galariis e museus. E po, dopo vê fat une mostre a Senigalie tal mês di Mai cun autôrs stenopeics di dute Italie, o stin lavorant par fâ cognossi di plui lis pussibilitâts espressivis di cheste tecniche midiant mostris e publicazions e par presentâ tal forest lis esperiencis talianis».
__________________________________________
CE FÂ
Inovazion e sperimentazion a caraterizaran “Omissis 8”, il cuart festival di spetacul contemporani, inmaneât de associazion culturâl Mattatoioscenico. 14 spetacui, dai 11 ai 14 di Setembar a Gradiscje, cun compagniis che a rivin di Italie, Stâts Unîts, Serbie, Slovenie e Spagne par continuâ a monitorâ lis formis di sene e performativis di vuê e promovi i lengaçs contemporanis: teatri, danze, musiche, design, arts visivis e grafiche. Ospits di ecezion: Rodrigo Garcia, Maja Delak e Kiki Blood. Pal Friûl a saran i Arearea. Informazions sul sît: www.omissisfestival.com


text:
E intant in Europe lis esperiencis in lenghe minoritarie a son vivarosis
La buine gnove e je che finalmentri si è pardabon inviât il procès di costituzion di un Teatri stabil par furlan: chê mancul buine e je che i nemîs zurâts de marilenghe a son za pronts a copâlu inte scune. Par fâlu a vegnin dopradis obiezions che a son – come dispès al capite – une vore ingjanosis, a imbroin lis cjartis e a tindin a disorientâ la int. E alore al è miôr fâ un pocje di clarece su chest teme.
Il gnûf ent al sarà gjestît di une Associazion che il Consei comunâl di Udin al à aprovât ae fin di Jugn. A imbastî cheste gnove realtât si son metûts dongje il Comun di Udin, il Teatro Nuovo Giovanni da Udine, la Agjenzie Regjonâl pe Lenghe Furlane, la Societât Filologjiche Furlane, l’Istitût Ladin Furlan “Pre Checo Placerean”, il Css Teatri stabil di inovazion dal Friûl-Vignesie Julie e la Academie Nico Pepe. Une operazion fate ben, cun timps e obietîfs ben clârs, ambiziôs, ma no fats sù tai nûi. Come che si podeve spietâsi, a colp si è dismot il front dai contraris: in aule al à votât cuintri dome l’ex assessôr ae culture di Furio Honsell, Federico Pirone, ma la vere oposizion e je vignude di plui lontan, di chel ent che ae fin al varès di finanziâ in buine part la ativitât dal Teatri, ven a stâi la Regjon. La assessore ae culture Tiziana Gibelli e à spesseât a fâ savê che – come che a disin a Triest – «No se pol»: «par metilu in pîts di fat – e à dite – a coventaressin masse bêçs. E cumò la Regjon no ju à».
Ce straçons chescj furlans che a vuelin ancje un lôr Teatri a spesis de int! Ma trops sono chescj finanziaments che a varessin di jessi doprâts? Intal plan economic e finanziari si fevele di 1 milion 165 mil euros in dut pai prins trê agns, e po di 595 mil euros par ogni an cuant che la struture e larà a regjim. No son lontans i timps indulà che la Regjon e leve a cuvierzi cence fastidis e cence fâ compliments i 14 milions di euros di buse dal Teatri liric di Triest. Cumò, invezit, tirâ fûr di sachete un milionut in trê agns al devente impensabil: pôc al conte che i dirits linguistics dai furlans no sedin rispietâts, e che la cifre e sedi ridicule par une Regjon che e à un belanç di 3 miliarts e mieç. La assessore e somee no cognossi (e no je la uniche) lis previsions de Costituzion taliane (art. 6 e 3), la leç 482/99, la leç 29/2007 de stesse Regjon che i paie il stipendi e ancje i tratâts internazionâi (prin di ducj la Cjarte europeane des lenghis regjonâls o minoritariis) che a tutelin ancje la minorance linguistiche furlane.
Un Teatri stabil al sarès fondamentâl par fâ cressi il status de lenghe furlane e par dâ continuitât a une produzion teatrâl professionâl in marilenghe. La garanzie di une produzion di cualitât alte e pues di fat vignî dome di une istituzion dal gjenar: une struture di produzion che e lavori dilunc dal timp, sul model di chês che a son lis minorancis europeanis numerosis tant che i furlans.
Il teatri in lenghe minoritarie in Europe al è di fat vivarôs: a son tancj i esemplis di comunitâts che a àn decidût di scometi su cheste forme di art, ricognossint in maniere formâl ents di produzion. Cualchidune e à sielzût la forme dal Teatri stabil, altris a àn creât imprescj ad hoc par promovi la produzion culturâl e la difusion dai lavôrs teatrâi. Al pues jessi util fâ cualchi esempli par capî miôr la situazion des minorancis in Europe.
Sedi in Gales che in Catalogne o cjatìn teatris nazionâi: il Theatr Genedlaethol Cymru fondât tal 2003, e il Teatro Nacional de Catalunya, fondât zaromai tal 1996. Ducj i doi, in plui che produsi e meti in sene spetacui, a proponin une schirie di ativitâts colaterâls: programs educatîfs e sociâi pes scuelis, programs pe inclusion sociâl, programs di aprendiment de lenghe e in lenghe.
Tal Paîs Basc a son un grum di associazions governativis par promovi la culture basche, ma une des plui ativis e je Sarea, la rêt basche dai teatris nassude tal 1993. Un ent a caratar interistituzionâl metût dongje dal Dipartiment culture dal Guvier centrâl, des Diputaciones Forales e des aministrazions comunâls.
In Galizie, la Consellería de Cultura da Xunta de Galicia e à costituît tal 2008, cuntune leç di pueste, la Axencia Galega das Industrias Culturais (AGADIC). E je une realtât publiche che e covente a promovi e rindi plui salt e fuart il tiessût imprenditoriâl tal setôr culturâl galego.
Ancje i frisons a àn un lôr panorame teatrâl dut particolâr, cuntune compagnie professionâl clamade Tryater, che e à sede a Leuwaarden, capitâl de Frisie olandese. La compagnie e gjolt di un sussidi finanziari di bande dal Stât e e je inseride intal cussì clamât BIS (Sociocultural Basic Infrastructure). Ma nol è dut: a son ancje clapis volontaris clamadis “Iepenloftspullen” (open air theatre) che a fasin spetacui ducj par frison. E ancje la piçulissime minorance frisone intal Schleswig-Holstein (Gjermanie) e à une compagnie semi professionâl clamade Teooter, che e recite cui sottitui par todesc e cussì e jemple i teatris di chel Land.
Ancje i sami a àn la lôr realtât teatrâl no dome in Finlande, ma ancje in Norvegje dulà che al esist Beaivvas, teatri nazionalitari di cheste minorance che e conte cuasi 40 mil personis. Al funzione une vore ben ancje il Deutsch-Sorbisches Volkstheater che al è logât inte citât di Bautzen in Sassonie: e je la istituzion culturâl principâl de minorance serbo-lusazie, che e fevele la lenghe sorbe, espression di une comunitât stimade in 12 mil personis. Particolâr un grum significatîf al è che il plui grant leterât de lenghe sorbe al reste un predi de fin dal Votcent, Jakub Bart, che al à scrit ancje un bon numar di oparis pal teatri.
E chenti? O vin ducj sot dai voi la situazion dai teatris di cheste regjon, a partî dal Teatri Sloven che ogni an al dopre 739 mil euros di fonts publics: e in chest câs il dirit de minorance nol ven metût par nuie in discussion. Ma ce che al fâs pensâ al è il scuilibri teritoriâl des risorsis publichis che in Friûl-Vignesie Julie a vegnin spindudis in chest setôr. Pal teatri si metin 22 milions di euros ogni an: di chescj, plui di 17 a van ai teatris di Triest. Il Teatro Verdi di bessôl al glot 12 milions e mieç ad an, il Rossetti 2 e mieç, La Contrada 1 e il Miela 460 mil euros. Zontant ancje i bêçs pal Teatri Sloven si rive al 77,88% di ducj i finanziaments sul teatri che a cjapin la strade di Triest. I fruçons ur tocjin a chei altris. In provincie di Udin al rive dome il 10,92% dai contribûts: si spindin 2 milions e 400 mil euros in dut (mancul che pal Rossetti, secont teatri di Triest): metât a van al Css, 900 mil al Giovanni da Udine, 160 mil ae Nico Pepe e 120 mil al Pasolini di Çarvignan. 1 milion e 600 mil a van a Gurize (al è il 7,3%), e dome 850 mil a rivin a Pordenon, che cul 3,87% al è l’ultin di ducj.
Cuant che si dîs che “no son bêçs pal teatri furlan” di bande dai aministradôrs de Regjon cheste e je une amission di colpe e un fal di mendâ: nol pues jessi un rimpin par no fâ nuie. A son tantis realtâts (dal Css ae Nico Pepe, de Associazion Teatrâl Furlane al Teatro Club cul Pali Studentesc) che a podaressin deventâ la anime di un gnûf resonament sul teatri in marilenghe. L’impuartant al è fâ lis robis cun grande cure e impegn, intal mût miôr: e evitâ i erôrs, che a son sot il voli di ducj, che a àn puartât al faliment de esperience de Farie Teatrâl Furlane pôcs agns indaûr. Bisugne jessi bogns di no ripetiju, parcè che i nemîs dal furlan no spietin altri. ❚
Walter Tomada


text:
L’Istât, si sa, al è stagjon di feriis: lis scuelis si svuedin e i mestris a tirin il flât lontan dal cisicâ dai canais, lis splazis e lis rivis dai flums si jemplin di cjar pronte a brustulâsi e i moscjins (e chês osteadis di raspulis) se gjoldin a passisi intor des cuessis crotis. Intai bancs dal Consei Regjonâl, dut câs, si va indenant a lavorâ a pro dai citadins e dal teritori, cuntun voli ancje a chel furlan. In gracie de sensibilitât e dal interessament dal Grup Consiliâr dal Pat pe Autonomie, cun di fat, ai 26 di Lui dut il Consei al à fate buine la mozion pe tutele des sedis furlanis de Rai, presentade di Massimo Moretuzzo e Giampaolo Bidoli al principi dal mês. Cheste aprovazion ae unanimitât e impegne la Zonte Regjonâl a metisi sot te cuistion, fasint presse al Consei dai Ministris e al Ministeri des Comunicazions par che e vegni ricognossude la impuartance dai studis periferics de Rai, che a àn di jessi indotâts di autonomie finanziarie e gjestionâl, rinfuarçant par prionte la sede udinese sedi a nivel tecnologjic sedi di personâl, in maniere di fâle deventâ un centri di produzion di programs in lenghe furlane.
Dome in cheste maniere si podarà pardabon sigurâ un servizi radiotelevisîf public di cualitât e meti in vore la normative statâl e europeane pe tutele des minorancis linguistichis, daûr dal model de Provincie Autonome di Bolzan.
Cumò che il troi al è stât batût, bisugne però viodi se il pît al varà avonde fuarce e voie par lâ indenant te marcje: no vin rivât a gjavâi fûr nuie di plui ae segretarie dal President Fedriga, ma nô o volìn crodi che, une volte tornâts in ufici dopo di une polse ae scuvierte dai lûcs di incjant dal nestri teritori e dal microcosmi des varietâts de lenghe, si metaran sot di buine uce par valorizâ cheste ricjece che nus fâs cussì speciâi. ❚
Serena Fogolini
Plui furlan in Rai, ducj dacuardi. Dopo de mozion, cumò si spietin i fats............
L’Istât, si sa, al è stagjon di feriis: lis scuelis si svuedin e i mestris a tirin il flât lontan dal cisicâ dai canais, lis splazis e lis rivis dai flums si jemplin di cjar pronte a brustulâsi e i moscjins (e chês osteadis di raspulis) se gjoldin a passisi intor des cuessis crotis. Intai bancs dal Consei Regjonâl, dut câs, si va indenant a lavorâ a pro dai citadins e dal teritori, cuntun voli ancje a chel furlan. In gracie de sensibilitât e dal interessament dal Grup Consiliâr dal Pat pe Autonomie, cun di fat, ai 26 di Lui dut il Consei al à fate buine la mozion pe tutele des sedis furlanis de Rai, presentade di Massimo Moretuzzo e Giampaolo Bidoli al principi dal mês. Cheste aprovazion ae unanimitât e impegne la Zonte Regjonâl a metisi sot te cuistion, fasint presse al Consei dai Ministris e al Ministeri des Comunicazions par che e vegni ricognossude la impuartance dai studis periferics de Rai, che a àn di jessi indotâts di autonomie finanziarie e gjestionâl, rinfuarçant par prionte la sede udinese sedi a nivel tecnologjic sedi di personâl, in maniere di fâle deventâ un centri di produzion di programs in lenghe furlane.


text:
Cheste forme di agregazion e je stade cjapade
tant che esempli virtuôs ancje di fûr regjon
Al è aiar di tampieste chel che di cualchi timp al zire parsore dai cjamps de culture in Friûl. Burlaç che al frape il tabâr di manifestazions inviadis di agnorums, slavaçon che al lave la muse ai premis internazionâi, codebuie che si mene vie la gjestion dai museus nostrans. Tant par no savê di ce bande parâsi, dongje des solitis bugadis de buere, altris corentiis si jevin di soreli a mont, cu la pretese di puartâ novitâts che pôc a àn a ce fâ cu la nestre realtât. No cate dut, a son ancjemò areis dal Friûl indulà che al sofle aiar bon, di chei che a sparnicin semence e a fasin cressi ideis e progjets pal teritori.
Tal Friûl di Mieç, par dînt une, e esist une realtât agregative jenfri Comuns che e lavore par coltâ e par tignî di cont lis ricjecis presintis te zone, dai artiscj aes peculiaritâts dal paisaç o dai paîs.
Nassût tal 1994 di une convenzion jenfri 6 aministrazions (la prime in provincie di Udin), in dì di vuê il Progjet Integrât Culture dal Friûl di Mieç (pai amîs PIC) al cjape dentri 15 Comuns (Basilian, Bertiûl, Cjamin dal Tiliment, Cjasteons di Strade, Codroip, Flaiban, Listize, Merêt di Tombe, Mortean, Muçane, Rivignan Teôr, Roncjis, Sedean, Talmassons e Vildivar), cuntun bacin di plui di 63 mil utents. A pet di une cuote di 1 euro par abitant che i Comuns a metin ogni an, il PIC al organize events e spetacui, al publiche libris, vuidis e prodots multimediâi e al contribuìs a fâ cognossi la anime di chest teritori.
25 agns di vite no son un travuart di pôc, par une realtât che la sô mission e je la condivision de culture e che si poie suntune convenzion tra Comuns. Cun di plui, se si va a fâ un zîr pai uficis de segretarie operative, si pues restâ di clap a scuvierzi che al è dome un scritori e che daûr di dut e je simpri la stesse persone, Gabriella Cecotti. O vin, duncje, cirût di capî lis resons dal sucès dal PIC adun cu la sô responsabile e cu la presidente de convenzion, la assessore ae culture de Citât di Codroip, Tiziana Cividini.
__
Cecotti, o sin denant di une real-tât che o podaressin definî storiche, in regjon. Cuâi sono stâts i elements che a àn puartât ae sô cressite?
«O crôt che la fuarce dal PIC e sedi la costance e la indurance che la convenzion e à simpri metût par rivâ ae mission che si è dade, ven a stâi valorizâ il teritori midiant di iniziativis culturâls sorecomunâls di cualitât. Po dopo, chest al è un obietîf che bisugne simpri stâi daûr, parcè che no si rive mai a otignîlu ad in plen. Dut câs, al è ce che nus à puartât a cressi tal timp, cu la jentrade di Comuns gnûfs (l’ultin al è Roncjis, jentrât tal 2017). Il slargjâsi al à incressudis ancje lis potenzialitâts, stant che ogni membri si puarte daûr une sô tipicitât, fate di lûcs, realtâts e tradizions. Al è clâr che bisugne dâsi il timp par cognossisi e par scuvierzi lis particolaritâts di ognidun, propite come che si fâs cui amîs».
__
In ducj chescj agns, aie mai notât jenfrisegns di cediment de convenzion?
«O ai tacât a lavorâ pal PIC tal 2003 e tal 2006 o ai vude in man la gjestion operative. O ai di dî che i Comuns a son stâts une vore brâfs a rispietâsi e a colaborâ cence mai pestâsi i pîts. Culì, e vâl la regule de avualance: nol è un câs che il logo de agregazion al sedi un cuadrât, figure cun ducj i lâts compagns. Nol impuarte se un Comun al è plui grant e plui siôr: par nô, a pesin ducj ae stesse maniere».
__
Cividini, cui siei passe 16 mil abitants, Codroip al podarès rangjâsi di bessôl tal proponi events di cualitât. Parcè continuâ a stâ tal PIC?
«Codroip al è un pont di riferiment pal Friûl di Mieç, sedi par dimension, sedi pe posizion. Naturâl che al vedi un program culturâl autonom, dut câs, une propueste no gjave chê altre, anzit, metudis insiemi a insiorin la ufierte pe comunitât. Cun di plui, il PIC al rive a sparniçâ plui a fonts la publicitât dai events, cuntune rispueste che tantis voltis no rivìn a vê come Comun. Al va ancje marcât il fat che lavorâ in sinergjie e in maniere slargjade al permet di mostrâ la continuitât des lidrîs storichis, culturâls e artistichis dal Friûl di Mieç. O vin di jessi braurôs di cheste forme di agregazion che e je stade cjapade tant che esempli virtuôs ancje di fûr regjon».
__
Cecotti, ce aial dât e ce aial cjapât sù il PIC tal teritori dal Friûl di Mieç?
«O speri che al vedi dât stiçadis e oportunitâts, dongje de pussibilitât di une cressite che no je dome culturâl, stant che la culture no viaze mai di bessole. E la racuelte, ancje se no si pues misurâ in maniere concrete, e je stade cetant bondante: il PIC al à ricevude la sô linfe vitâl e al esist dome in gracie dal teritori».
__
Vêso notât cualchi mudament tal nivel culturâl e te maniere di svicinâsi di bande dal public in chescj agns?
Cecotti: «Sì, il public al è cressût insiemi cun nô. Al è simpri plui atent, curiôs, forsit ancje esigjent. Dutis carateristichis che nus fasin pontâ inmò plui adalt, cu la sperance di rivâi. Par prionte, tancj professioniscj nus fasin i compliments pai utents che o vin e a àn gust di tornâ a lavorâ cun nô. Dut chest nus sburte a lâ indenant, cirint di slargjâ lis colaborazions, che a coventin simpri par cressi e par imparâ alc di gnûf».
Cividini: «Aromai il public nol è dome chel dai apassionâts. E je int che e à gole di scuvierzi viodudis di un teritori inmò incontaminât, une plane cuiete e ospitâl, cun ritmis ancjemò sostignibii: une tiere che, a diference di ce che al scriveve Maldini te Cjase a Nord-Est, nus à mostrât di vê une anagrafe e une storie».
__
Cividini, si puedial dî che la ufierte culturâl di un ent e dipent in buine part dai siei aministradôrs e dai orientaments de zonte?
«Jo o crôt che la culture di cualitât no vedi colôrs. O soi convinte che la formazion personâl di ognidun di nô e sedi impuartante, cuant che si impegnisi te politiche, dut câs, bisugne simpri scoltâ e cjalâ ce che a fasin chei altris, condividint lis ideis».
__
Cecotti, resonìn su la ufierte culturâl in regjon. I ultins agns àno puartât un insiorament o ben un impuariment rispiet al passât (ancje par vie di decisions politichis, come lis polemichis sul premi Terzani o su Udin&Jazz)?
«I agns no son mai compagns. Si dan la volte fasis diferentis che, tal imprin, a son ancje dificilis di capî o di cjapâ par buinis. Ma o soi sigure che dut al coventi a dâ un sburt e che al vedi dentri un potenziâl che magari a prin colp no si viodeve». ❚
Serena Fogolini


text:
…a Cividât
Intal 1077, sot dal imperadôr Indrì cuart, al è nassût il Friûl cul non di PATRIE DAL FRIÛL. In chel timp il patriarcje al ere ancje cont. Dal 1077 indenant, il Friûl al è un stat tant indipendent che al à ancje un Parlament e il patriarcje al ere il president e al ere obleât a ubidî a ce che il Parlament al decideve. I nestri patriarcjis a vignivin ducj de Germanie e a jerin int di prime categorie. Intal 1366 e riverà a Cividât MARQUART, un patriarcje di Ausburg, une vore bulo, omp di ciâf, di culture, avocat dai plui grancj dal so secul che nus à dât lis “CONSTITUTIONES PATRIAE FORIJULII“. Savêso ce che al vûl dî? Il codiç dal Friûl che al durerà a dilunc fin tal 1797. Intant che il parlament al durarà fintremai al 1420 cuant je rivade Vignesie, che nus à metut sot e il patriarcje lu à privât dal podê civîl. E intal puest dal patriarcje e à mandât un lutignint, che si è metût a stâ a Udin. Al è par chel che a Udin a àn scomençat a fevelâ venit, par sintîsi di valôr.
Cussì, come par solit, ancje chest an al è stât fat il corteu par visâsi di cuant Marquart al è jentrât in citât ma stant l’inovâl, dai 650 agns, a son stadis inmaneadis cetantis altris robis. Di fat intal dopomisdì inte ex-glesie di S.Francesc al jere un biel conciert cun il côr de parochie, Officiun Consort, che nus à fat scoltâ cualchi cjante antighe finint cun un maraveôs Magnificat. Tant che sot sere in place dal Domo e je stade impiade la fogarisse e a son rivâts, a fânus cjapâ pore, i Krampus di Tarvis intune cun i Tambûrs di vuere di Cividât. In plui in place Juli Cesar al jere un biel mercjât di robe fate a man. Insome une biele Pifanie cun tan frêt ma ancje tante int vivarose.
Look at… the movie: “Epifania 2016 @ Cividale del Friuli ( UD )”
Look at… the movie: “Magnificat @ Cividale del Friuli (UD)”


text:
Ufizi Anagrafe e Stât Civîl
Referents: MARIA LUISA TASSINARI
tel. 0433 51177 fax 0433 51371
Orari di vierzidure:
L'UFIZI ANAGRAFE al emet:
Certificâts anagrafics, documents di identitât e par l'espatri; al proviôt aes autenticazions di fotografiis, des firmis e des copis di iscrizion; cancelazions da anagrafe de popolazion residente e da anagrafe dai citadins residents in Stâts forescj; cambis di abitazion tal dentri dal Comun, variazions dai dâts anagrafics e di stât civîl; al comuniche lis variazions di residence ae Motorizazion Civîl par l'inzornament automatic des patentis e dai librets di circolazion, al comuniche ai Ents previdenziâi i decès dai iscrits.
L'UFIZI DI STÂT CIVÎL si ocupe di:
Denunciis di nassite e di muart, rilàs dai permès di sepeliment e das autorizazions al traspuart dai muarts pal sepuliment e aes cremazions, publicazions di matrimonis e di publicazions sucessivis ae celebrazion dai matrimonis, iscrizions e trascrizions di ats relatîfs ae citadinance italiane e ae trascrizion dai ats di stât civîl che à rivin di altris Comuns o di Stâts Forescj, al comuniche i dâts relatîfs ai ats di Stât Civîl ae Anagrafe dal Comun di residence des personis a cui i ats si riferissin, al furnìs certificâts e estrats dai stes.
L'UFIZI ELETORÂL al proviôt a:
Tignude des listis eletorâls, a fâs dutis chês ativitâts leadis ae consultazion eletorâl e dai referendum, stampe e consegne des tesseris eletorâls, inzornament anuâl de Liste dai scrutinadôrs e dai Presidents di seç, inzornament ogni doi ains de Liste dai Judiçs Popolârs.
L'UFIZI PAL SERVIZI MILITÂR al proviôt a:
formazion des listis di jeve pal servizi militâr e dai rodui matricolârs.
L'UFIZI ASSISTENCE
al colabore cui Servizis Sociâi te gjestion dai servizis socio assistenziâi destinâts aes fameis e ai pui debui.


text:
“Distants un colp di voi, / jo su la bicicleta, / l’aga dal Taiament / a pît, si cor in doi // das gravas di Tomieç / fin a chês di Damâr. / Jei, cjolta su la Bût / in grim ancja la Fela, // a va in davant un pieç / tal larc par rivâ al mâr; / jo inveze, su una streta / strada ch’a pâr un troi, // tant mancul, ma content / di vei ben rispuindût / a una domanda a scuela, / e di indulà ch’ voi”.
Cheste e je la prime des dodis poesiis che a formin il poemut che Siro Angeli (1913 – 1991) al è editât iuste intal an dal teremot. Al cole ai 27 di Setembar di chest an il centenari de nassite (a Cesclans) di chest inteletuâl, scritôr, critic di cine e di teatri, dramaturc, senegjadôr e poete. E atôr. No si pues tasê, cun di fat, la sô interpretazion dal personaç di barba Zef, intal film Maria Zef, dal regjist Vittorio Cottafavi (1981). Une pelicule une vore impuartante pe lenghe furlane, par vie che e je dute zirade par furlan. E conte une storie tragjiche di sassinament e di incest, di miserie e di disperazion (“Se il Signôr al è vignût, jo no mi soi nacuart”….), ambientade intes monts de Cjargne, che a deventin ancje lôr un personaç intal film. Angeli al è ancje autôr de senegjature, tirade fûr di un romanç di Paola Drigo. Duncje si fevele di un om ecletic che, daspò di une largje produzion in lenghe taliane (al è stât ancje vice-diretôr dal tierç canâl de Rai), intai agns Setante al è tornât a la lenghe de sô infanzie, dal so borc, de sô tiere. Scuasi un tornâ a cirîsi, a usmâ la lidrîs di dulà che al è nassût. Ancje lui, in fonts, al è stât un emigrant, sicu so pari che al tornave par Nadâl, in timp pe sagre di Sant Stiefin (che Siro al à fat un cuadri poetic di une straodenarie delicatece, intal componiment che al puarte chest titul). La aghe dal Taiament, propit chê che e cor a pâr cun lui e je chê che e unìs il Friûl de Alte cun chel de Basse, chê che i da un sens ai ricuarts e a la vite che e passe svelte. “…e mi torna indiment / simpri, a cirî mi ven / fin a Roma, sot sera, / e dentri il cûr ‘a dûl / l’aga dal Taiament…”, viers inceôs, di grande netisie. Si reste come suspindûts in spiete di savê cuâl che al è il subiet dal verb (mi torna indiment) e intant si è trapuartâts fin a Rome, fin a un di chei magjics amonts di Rome; po lis vocâls scuris di cûr e di dûl, nus preparin a la sieridure dal periodi, che no a câs e fâs rime cul prin viers, scuasi a meti un sigjil a une nostalgjie che, salacor, dome inte poesie e pues cjatâ confuart.|
✒ Laurin Zuan Nardin
SIMPRI BOGNS. Siro Angeli, L’aga dal Taiament, Tumieç 1976............
“Distants un colp di voi, / jo su la bicicleta, / l’aga dal Taiament / a pît, si cor in doi // das gravas di Tomieç / fin a chês di Damâr. / Jei, cjolta su la Bût / in grim ancja la Fela, // a va in davant un pieç / tal larc par rivâ al mâr; / jo inveze, su una streta / strada ch’a pâr un troi, // tant mancul, ma content / di vei ben rispuindût / a una domanda a scuela, / e di indulà ch’ voi”.